25 mahasiswa UTeM ditauliah Leftenan Muda APM

DURIAN TUNGGAL 22 Mac – Seramai 25 orang mahasiswa Universiti Teknikal Malaysia Melaka (UTeM) ditauliahkan sebagai Leftenan Muda Pertahanan Awam (PA), pada Majlis Pentauliahan Kor Siswa Siswi Pertahanan Awam (Kor SISPA) Peringkat Kebangsaan Kali ke-13 di Dewan Tuanku Canselor, Universiti Malaysia Kelantan (UMK), Kelantan, baru-baru ini.

Timbalan Naib Canselor (Akademik dan Antarabangsa) merangkap Komandan Kor SISPA UTeM, Penolong Persuruhjaya Kehormat Pertahanan Awam, Prof. Dr. Zulkifilie Ibrahim berkata, Kor SISPA merupakan salah satu cabang platform pilihan yang tepat buat mahasiswa untuk menjana nilai tambah di samping penguasaan bidang akademik.

“Contoh, pihak UTeM telah menggerakkan penglibatan Kor SISPA dalam aktiviti berkaitan pandemik lalu melalui penugasan di bilik gerakan, Pusat Pemberian Vaksin (PPV).

Majlis pentauliahan itu dirasmikan oleh Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali, hadir sama Pengarah Angkatan Pertahanan Awam (APM) Negeri Melaka Leftenan t Kolonel (PA) Kamarulsyah Muslim.

Tambah Dr. Zulkifilie lagi, setakat ini UTeM telah berjaya melahirkan seramai 72 orang Leftenan Muda (PA) sejak penubuhan Kor SISPA pada 2016.

Pada majlis pentauliahan sama, Muhamad Yusof Heiry Yanto Masrupi, 26, graduan tahun akhir Ijazah Sarjana Muda Teknologi Kejuruteraan Elektronik, Fakulti Teknologi Kejuruteraan Elektrik dan Elektronik (FTKEE) dianugerahkan Pegawai Kadet Kor SISPA Terbaik UTeM 2022.

Beliau yang juga Timbalan Presiden Kor SISPA UTeM bagi sesi 2020/2021 dan 2021/2022 pernah bertugas sebagai sukarelawan MyVAC (Malaysia Vaccine Support Volunteers).

“Melalui medan Kor SISPA juga saya dapat mengasah kemahiran insaniah dan pengetahuan melalui beberapa kursus disertai seperti Kursus Asas, ‘First Responder Life Support’, Metodologi, Bakal Pegawai dan Pengurusan Pusat Pemindahan,” katanya.


Lelongan ‘total lockdown’ Che Ta habis dijual

AYER KEROH 30 Mei – ‘Walaupun untung tidak banyak, tetapi lebih baik daripada saya menanggung kerugian akibat menyimpan stok rosak akibat ‘total lockdown’.’

Demikian kata peniaga kuih tradisional dan kraftangan, Norita Deris selepas melelong semua jualannya semalam berikutan kerajaan akan melaksanakan Perintah Kawalan Pergerakan (PKP) 3.0 sepenuhnya bermula Selasa ini.

Norita, 49, atau lebih dikenali sebagai ‘Che Ta’ berkata, selepas pengumuman itu, dia terus meuar-uarkan mengenai jualan lelongannya menerusi laman Facebook dan dalam tempoh tidak sampai 24 jam kebanyakan produk jualannya meliputi kerepek dan kuih tradisional habis dijual.

“Semalam, ‘update’ status di Facebook, kerepek bawang; kerepek cendawan; buah nangka; pisang habis dijual dan semuanya dipos ke luar negeri seperti Kedah, Kuala Lumpur, Johor, Negeri Sembilan.

“Lebih kurang jam 12 tengah hari, semua barang makanan habis dijual, hanya tunggu pelanggan ambil sahaja,” katanya ketika ditemui di gerai Medan Perniagaan Majlis Bandaraya Melaka Bersejarah (MBMB) di sini.

Menurut Norita, setiap kali arahan penguatkuasaan PKP atau Perintah Kawalan Pergerakan Bersyarat (PKPB), dia akan membuat lelongan bagi mengelakkan pembaziran akibat menyimpan stok terlalu lama.

“Tak mengapalah rugi sedikit, yang penting barang habis dijual, jadi saya buat lelongan itu supaya pelanggan percaya pada jualan kita pada masa akan datang.

“Mulai esok saya sudah tutup perniagaan, jadi apa yang ada hanya tinggal cencalok, dodol dan belacan sahaja, manakala yang masih berbungkus, saya akan buat COD (bayar selepas terima) sekejap lagi,” katanya.

Sementara itu, bagi Kamsiah Karim, 36, dia membuat jualan murah daripada harga biasa kepada semua barang makanan seperti kerepek dan kuih tradisional bagi memastikan semua stok jualan habis dijual.

“Esok hari terakhir saya berniaga dan dalam tempoh PKP 3.0 sepenuhnya nanti, saya masih menjalankan perniagaan atas talian kerana saya mempunyai pelanggan tetap yang kebanyakannya terdiri daripada luar Melaka.


Zainuddin Abdul Wahab kini Ketua Pengarah Tourism Malaysia

KUALA LUMPUR 15 Sept – Pengarah Kanan Pengurusan Lembaga Penggalakan Pelancongan Malaysia (Tourism Malaysia) Datuk Zainuddin Abdul Wahab dilantik sebagai Ketua Pengarah Tourism Malaysia yang baharu berkuat kuasa Isnin lalu (13 Sept).

Tourism Malaysia dalam kenyataan hari ini berkata, pelantikan itu dipersetujui Menteri Pelancongan, Seni dan Budaya Datuk Seri Nancy Shukri, bagi menggantikan Zulkifly Md Said yang bersara wajib.

“Dengan pelantikan tersebut, beliau akan membantu usaha pemulihan industri yang terkesan dengan pandemik COVID-19 sekali gus memacu perubahan ke arah digitalisasi pelancongan bagi merealisasikan Dasar Pelancongan Negara (DPN) 2020-2030,” menurut kenyataan itu.

Beliau juga pernah menggalas jawatan Ketua Pengarah Islamic Tourism Centre (ITC) sebelum dilantik sebagai Pengarah Bahagian Produksi dan Pengarah Kanan Bahagian Perancangan Strategik di Tourism Malaysia.


Penjawat awam terima gaji, bantuan kewangan selewatnya 14 April – PM

IPOH,10 April – Penjawat Awam Persekutuan akan menerima bayaran gaji selewat-lewatnya 14 April ini, diawalkan tiga hari berbanding 17 April seperti dijadualkan sebelum ini.

Perdana Menteri Datuk Seri Anwar Ibrahim berkata ia akan turut membabitkan Bantuan Khas Kewangan Aidilfitri berjumlah RM700 yang diumumkan sebelum ini.

“Saya terima banyak permohonan, 17 (April) ke atas itu terlalu suntuk untuk membuat persiapan Hari Raya. Jadi kita awalkan, selewatnya 14 April kita selesaikan,” katanya kepada pemberita selepas menghadiri sesi penyampaian Sumbangan Tunai Rahmah (STR) di Bank Simpanan Nasional Cawangan Meru Raya di sini hari ini.

Terdahulu Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan supaya tarikh pembayaran gaji kepada penjawat awam diawalkan kepada 14 April ini.

Presidennya Datuk Adnan Mat berkata ia bagi membolehkan penjawat awam membeli barangan untuk persediaan Aidilfitri yang dijangka disambut pada 22 April ini.

Katanya Bantuan Khas Kewangan Aidilfitri akan memanfaatkan hampir satu juta penerima dalam kalangan pesawah, pekebun kecil getah, nelayan dan sukarelawan beruniform termasuk Jabatan Sukarelawan Malaysia, Angkatan Pertahanan Awam Malaysia, Sukarelawan Bomba dan Sukarelawan Polis.


Bekas pengetua sekolah tahfiz hadapi 15 pertuduhan amang seksual pelajar

Azizul Yahya, 30, yang memakai jubah hijau dan berkopiah putih, membuat pengakuan itu selepas kesemua pertuduhan dibacakan di hadapan Hakim Norita Mohd Ardani.

Mengikut kertas pertuduhan, Azizul menghadapi 14 pertuduhan melakukan amang seksual fizikal terhadap lima pelajar berusia antara 13 hingga 15 tahun manakala satu pertuduhan menunjukkan video lucah kepada mangsa sama.

Dia dituduh melakukan perbuatan tersebut di sebuah maahad di Batu Gajah, di sini  antara Februari sehingga Oktober 2021 mengikut Seksyen 14(a), 14(b), 14(d) dan 15 (e) Akta Kesalahan-kesalahan Seksual Terhadap Kanak-Kanak 2017 yang membawa hukuman penjara maksimum 20 tahun dan sebat, jika sabit kesalahan.

“Anak guam saya telah memberikan kerjasama baik dari awal hingga akhir siasatan polis. Sejak Oktober lepas hingga hari ini, anak guam saya tidak lagi bertugas di maahad tersebut.

Ketika ditemui media di luar mahkamah, Muhamad Shahrul Nizam berkata pihaknya akan menfailkan semakan terhadap keputusan yang tidak membenarkan jaminan terhadap anak guamnya yang belum berkahwin itu ke Mahkamah Tinggi. – BERNAMA


Waspada hujan lebat di Johor, Sabah dan Sarawak- MetMalaysia

Sementara itu, di Sarawak pula melibatkan Kuching, Serian, Samarahan, Sri Aman, Betong, Sarikei, Sibu, Mukah dan Kapit serta Tawau (Sabah) hari ini.


Paya Lebar produk Tahun Melawat Melaka 2024

AYER LIMAU 13 Januari – Produk ekopelancongan di Paya Lebar bakal menjadi antara tarikan sepanjang kempen Tahun Melawat Melaka 2024 nanti.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, pembangunan fasa satu projek berkenaan yang siap sepenuhnya Disember lalu dianggap amat berjaya dalam memberikan wajah baharu kepada lokasi ekopelancongan itu.

“Menerusi fasa kedua antara yang akan dibangunkan adalah rumah kedai, tapak perkhemahan dan memanjangkan lagi laluan pejalan kaki yang menyusuri sungai.

“Ketika ini Kerajaan Negeri dalam proses membuat permohonan kepada Kementerian Pelancongan, Seni dan Budaya (MOTAC) untuk mendapatkan peruntukan bagi pelaksanaan fasa kedua dianggarkan membabitkan kos RM3.138 juta,” katanya.

Hadir sama pada lawatan itu Timbalan Setiausaha Kerajaan (Pembangunan), Badaruddin Mohd Kassim dan Yang Dipertua Majlis Perbandaran Alor Gajah (MPAG) TPr. Saifuddin Abdul Karim.

Hameed berkata, fasa satu membabitkan kerja menaik taraf empat jeti utama dan membina laluan pejalan kaki menelan kos RM2.6 juta daripada MOTAC.

Jelasnya antara lokasi terbabit adalah jeti di Pengkalan Nelayan Paya Lebar, Jeti Sabak Arang, Jeti Taman Lokan dan Jeti Kota Simpang.


Pemilik kenderaan terjejas banjir dinasihat buat sendiri laporan polis

SHAH ALAM, 25 Dis – Polis menasihati pemilik kenderaan yang terjejas akibat banjir untuk membuat sendiri laporan dan bukannya diwakili oleh pihak ketiga selain mengambil gambar dan maklumat lengkap keadaan kenderaan serta maklumat syarikat yang menunda.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata untuk memudahkan proses laporan, beliau menasihatkan pemilik kereta untuk mengenal pasti kedudukan terkini kenderaan dan kedudukannya sebelum dibawa oleh air banjir.

“Sekiranya kenderaan itu hilang atau dipecah, senaraikan juga apa barang berharga yang hilang dalam kenderaan,” katanya pada sidang media Ops Banjir di Taman Sri Muda, Seksyen 25 hari ini.

Selain itu, katanya pemilik kenderaan perlu mendapatkan maklumat berkenaan pihak yang menunda kenderaan mereka sama ada dari pihak berkuasa tempatan atau syarikat tunda serta lokasi di mana kenderaan itu akan dibawa.

Abd Jalil juga mengingatkan kepada pemillik kenderaan untuk mengambil gambar kenderaan sebelum ditunda dan gambar trak tunda yang digunakan untuk rujukan syarikat insurans.- BERNAMA


Kerajaan kurangkan elaun pembangunan Ahli Parlimen – PM

PORT DICKSON, 3 Feb – Perdana Menteri Datuk Seri Anwar Ibrahim mengesahkan terdapat pengurangan elaun pembangunan Ahli Parlimen daripada RM3.8 juta kepada RM1.3 juta.

“Biarlah dibuat secara berperingkat… dana untuk Ahli Parlimen yang terlibat…ini memberikan contoh awal…maknanya kalau Ahli Parlimen sanggup kurangkan (elaun) walaupun ia bukan sumbangan peribadi, tetapi ia sumbangan pembangunan yang diselaraskan Ahli Parlimen dan Pejabat Daerah dan Tanah,” katanya kepada pemberita di Kampung Baru Sirusa di sini hari ini.

Bagaimanapun kerajaan akan mempertimbangkan bagi menyalurkan peruntukan tambahan sekiranya terdapat keperluan mendesak di kawasan Parlimen, seperti membaik pulih infrastruktur di kawasan terlibat.

Media sebelum ini melaporkan bahawa peruntukan kawasan untuk Ahli Parlimen penyokong kerajaan tahun ini telah dikurangkan lebih 65 peratus iaitu daripada RM3.8 juta kepada RM1.3 juta. Jumlah itu terdiri daripada geran langsung RM1 juta dan RM300,000 lagi untuk operasi pusat khidmat mereka.

Terdahulu Perdana Menteri meluangkan masa menyantuni rakyat di Negeri Sembilan dan menjamu selera rojak dan nasi goreng cina di Warung Pak Salleh di sini.

“Saya patut datang sesekali di sini…gembira dapat berjumpa kawan-kawan lama, saya pernah ke warung ini dulu…menu rojak pasembur sedap,” kata bekas Ahli Parlimen Port Dickson itu.


Nik Nasarudin KSU KPM baharu

PUTRAJAYA, 2 Feb – Datuk Nik Nasarudin Mohd Zawawi dilantik sebagai Ketua Setiausaha Kementerian Pendidikan (KPM) berkuat kuasa hari ini, umum Ketua Setiausaha Negara Tan Sri Mohd Zuki Ali.

Nik Nasarudin, 57, telah berkhidmat dengan perkhidmatan awam selama 32 tahun dengan bermula sebagai guru atau Pegawai Perkhidmatan Pendidikan Siswazah pada 12 Jan 1988, sebelum dilantik ke Skim Perkhidmatan Tadbir dan Diplomatik pada 16 Dis 1996.

Mohd Zuki dalam kenyataan hari ini berkata Nik Nasarudin berpengalaman luas dalam pelbagai bidang termasuk perancangan, pelaksanaan, pemantauan projek pembangunan serta pentadbiran dan pembangunan modal insan.

Lulusan Sarjana Ekonomi dari Universiti Kebangsaan Malaysia dan Ijazah Sarjana Muda Ekonomi dari Universiti Malaya itu memperoleh pengalaman tersebut setelah berkhidmat di Unit Perancang Ekonomi, Unit Penyelarasan Pelaksanaan, Jabatan Perdana Menteri dan Pejabat Pentadbiran Setiausaha Kerajaan Negeri Pahang.

“Dengan pengalaman dan kredibiliti yang dimilikinya, saya yakin beliau mampu melaksanakan tanggungjawab dengan meneruskan misi kementerian (KPM) untuk melestarikan sistem pendidikan yang berkualiti dalam membangunkan potensi individu bagi memenuhi aspirasi Malaysia Madani,” kata Mohd Zuki.


Usaha basmi kemiskinan lebih difokuskan – PM

KUALA LUMPUR 3 Okt – Usaha membasmi kemiskinan adalah fokus yang lebih diberi tumpuan di dalam semua sembilan fokus penting di dalam Rancangan Malaysia Ke-12 (RMK12).

Perdana Menteri, Datuk Seri Ismail Sabri Yaakob berkata, ia termasuklah meningkatkan taraf hidup ekonomi dan kumpulan B40 dan ekonomi penduduk miskin di luar bandar.

“Ini juga termasuk meningkatkan taraf hidup penduduk miskin di Sabah dan Sarawak misalnya. Bukan sahaja dari segi meningkatkan pendapatan mereka, tetapi menumpukan kepada meningkatkan keselesaan hidup mereka, terutamanya di Sabah dan juga di Sarawak.

“Ini supaya kita tingkatkan taraf hidup penduduk yang miskin, dan juga negeri-negeri yang miskin, supaya akhirnya pembahagian kekayaan itu dapat diagih sama rata kepada semua rakyat, tanpa mengira kaum, bangsa dan juga agama,” katanya.


Trafik mula perlahan di beberapa lebuh raya utama pagi ini

KUALA LUMPUR, 22 Okt – Aliran trafik di beberapa lebuh raya utama mulai perlahan setakat 8.30 pagi tadi berikutan cuti hujung minggu yang panjang sempena sambutan Deepavali, Isnin ini.

LLM memaklumkan terdapat kemalangan berlaku kira-kira 7.45 pagi tadi di KM155.8 arah selatan dari Bukit Gambir ke Pagoh dan kerja pengalihan sedang dilakukan dengan lorong kiri ditutup menyebabkan kesesakan hampir dua kilometer.

Di Lembah Klang, LLM memaklumkan aliran trafik masih lancar di kebanyakan lebuh raya bertol termasuk Lebuhraya Damansara-Puchong, Lebuhraya Baru Lembah Klang (NKVE) dan sekitar Plaza Tol Sungai Besi.


Shamsubahrin mengaku tidak bersalah atas tiga tuduhan rasuah

SHAH ALAM 7 Sept – Pengasas Perkhidmatan Premium Big Blue Taxi Datuk Shamsubahrin Ismail hari ini dihadapkan ke Mahkamah Sesyen, di sini atas tiga pertuduhan rasuah.

Bagi pertuduhan pertama dan kedua, Shamsubahrin didakwa meminta RM15,000 dan RM35,000 daripada Azizan Mohamed Yasin sebagai dorongan bagi menyelesaikan kes Azizan di Mahkamah Rayuan.

Beliau dituduh melakukan perbuatan itu di Jalan Perindustrian Suntracks, Bandar Baru Bangi dan Hill Park, Bandar Teknologi Kajang Semenyih pada 3 Mac dan 7 Mac 2021.

Shamsubahrin juga didakwa atas pertuduhan menerima RM35,000 daripada Azizan untuk tujuan sama di Seksyen U8, Bukit Jelutong, Shah Alam pada 10 Mac 2021.

Ketiga-tiga pertuduhan dikemukakan mengikut Seksyen 16 (a)(A) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 (1) akta sama yang memperuntukkan hukuman penjara sehingga 20 tahun dan denda tidak kurang daripada lima kali ganda nilai suapan atau RM10,000, mengikut mana-mana yang lebih tinggi, jika sabit kesalahan.

Mahkamah membenarkan tertuduh diikat jamin RM40,000 dengan seorang penjamin serta perlu melapor diri setiap bulan di pejabat SPRM Selangor dan menetapkan 8 Okt untuk sebutan semula kes.

Pendakwaan dikendalikan Timbalan Pendakwa Raya SPRM Fadhli Ab Wahab manakala Shamsubahrin diwakili peguam Datuk Shaharudin Ali, Muhammad Noor Azfar Noor Azmi dan Zarina Ismail.


Dakwaan rogol: Pembelaan Paul Yong tutup kes selepas panggil tiga saksi

IPOH, 31 Mac – Pihak pembelaan dalam kes rogol melibatkan Ahli Dewan Undangan Negeri (ADUN) Tronoh Paul Yong Choo Kiong, hari ini menutup kes mereka selepas selesai memanggil kesemua tiga saksi.

Peguam Datuk Rajpal Singh yang mengetuai pasukan pembelaan, memaklumkan perkara tersebut kepada Hakim Mahkamah Tinggi Datuk Abdul Wahab Mohamed bahawa pihaknya menutup kes itu selepas saksi ketiga, bapa saudara kepada pembantu rumah Indonesia yang mendakwa menjadi mangsa rogol, selesai memberikan keterangan.

Hakim kemudian memerintahkan kedua-dua pihak mengemukakan hujahan bertulis sebelum atau pada 25 April, dan memfailkan jawapan balas pada 9 Mei selain menetapkan 17 Mei untuk kedua-dua pihak berhujah secara lisan.

Dalam prosiding hari ini, saksi terakhir iaitu bapa saudara kepada pembantu rumah warga Indonesia tersebut memberitahu mahkamah menggunakan jurubahasa, bahawa mangsa pernah menyebut ‘ada orang jahat’ dan ingin pulang ke negara asal.

Muhammad Rusdi, 51, dari Sumbawa, Indonesia berkata perkara itu dimaklumkan kepadanya dan juga ibu mangsa, hanya dikenali sebagai Tina, dalam satu pertemuan di Kedutaan Indonesia di Kuala Lumpur pada 19 Sept 2019 lalu.

“Masa jumpa, dia cuma cakap mahu pulang sambil menangis dan memeluk ibunya. Dia mahu pulang kerana ada orang jahat,” katanya sewaktu disoal Timbalan Pendakwa Raya Mohd Fitri Sadarudin.

Muhammad turut memaklumkan pada satu-satunya pertemuan antara mereka bertiga itu, mangsa cuba memberitahu satu rahsia namun tidak berbuat demikian, kerana diarah keluar dari hostel kedutaan.

Saksi itu juga tidak setuju dengan cadangan Mohd Fitri, bahawa rahsia itu merujuk kepada hasrat wanita tersebut yang mahu memberitahu dia telah dirogol oleh majikannya.

Muhammad selepas itu bersetuju dengan cadangan Mohd Fitri bahawa memandangkan laporan polis dibuat ibu mangsa selepas pertemuan tersebut, seharusnya dia yang hadir memberikan keterangan namun tidak dapat berbuat demikian kerana uzur (sakit) di Indonesia.

Ketika disoal balas oleh Rajpal Singh sama ada mangsa memaklumkan siapa ‘orang jahat’ yang dimaksudkan, Muhammad menjawab: “Tidak bilang (dimaklumkan). Saya tidak tahu siapa orang itu.”

Yong, 52, didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019, mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.


Sultan Ibrahim kurnia DMIJ kepada empat individu

JOHOR BAHRU 29 Nov – Sultan Johor Sultan Ibrahim Almarhum Sultan Iskandar hari ini berkenan mengurniakan Darjah Sultan Ibrahim Johor Yang Amat Disanjungi Pangkat Yang Kedua, Datuk Mulia Sultan Ibrahim Johor (DMIJ) kepada empat individu.

Menerusi hantaran di Facebook rasmi baginda, pengurniaan darjah DMIJ, yang membawa gelaran Datuk dikurniakan kepada Penasihat Undang-Undang Negeri Johor Amir Nasruddin; Ketua Polis Negeri Johor Datuk Ayob Khan Mydin Pitchay dan Mantan Duta Besar Malaysia ke Bahrain Agus Salim Yusof.

Majlis pengurniaan darjah tersebut adalah bersempena Ulang Tahun Hari Keputeraan Baginda yang berlangsung di Balai Mengadap Istana Bukit Serene, Johor Bahru, di sini.

Sultan Ibrahim turut berkenan mengurniakan Darjah Sultan Ibrahim Johor Yang Amat Disanjungi Pangkat Ketiga Setia Mulia Sultan Ibrahim Johor (SIJ) kepada empat individu.

“Penerima SIJ ialah Pegawai Daerah Tangkak Mohammed Shakib Ali, Pengarah Jabatan Kerja Raya Johor Abu Bakar Abd Aziz, Pengarah Perangkaan Johor Wan Mohd Shahrulnizam Wan Mohd Najuri dan Ketua Penolong Pengarah Bahagian Pembangunan Keluarga Jabatan Agama Islam Negeri Johor Maimunah Othman,” menurut hantaran itu.


KM terima kunjung hormat Nancy sempena lawatan kerja rasmi ke Melaka

AYER KEROH 22 Mac – Menteri Pelancongan, Seni dan Budaya (MOTAC), Datuk Seri Nancy Shukri mengadakan kunjung hormat kepada Ketua Menteri Datuk Seri Utama Sulaiman Md Ali di pejabatnya di Seri Negeri sempena Siri Jerayawara (roadshow) Dasar Pelancongan Negara 2020-2030 Negeri Melaka, hari ini.

Ketibaan beliau kira-kira jam 10.30 pagi itu disambut Setiausaha Kerajaan Negeri, Datuk Seri Dr Hasim Hasan bersama Pengerusi Jawatankuasa Pelancongan, Kebudayaan dan Warisan negeri, Datuk Muhammad Jailani Khamis.

Beliau kemudiannya mengadakan perjumpaan bersama Yang di-Pertua Negeri Melaka, Tun Seri Setia (Dr) Mohd Ali Mohd Rustam pada jam 11 pagi.

Sejurus itu, Nancy mengiringi Mohd Ali mengadakan lawatan ke Taman Seribu Bunga disusuli makan tengah hari dengan persembahan Dondang Sayang dan Muzik Asli.

Di sebelah petang pula Nancy akan menyertai Sesi Jerayawara Dasar Pelancongan Negara bersama Muhammad Jailani serta Penggiat Industri Pelancongan Negeri di Hotel MITC bagi mengakhiri lawatan pada hari ini.


COVID-19 ragut 360 nyawa lagi hari ini

KUALA LUMPUR 8 Ogos – Malaysia merekodkan 360 kematian akibat COVID-19 hari ini iaitu angka tertinggi sejak pandemik itu melanda negara tahun lalu, kata Ketua Pengarah Kesihatan Tan Sri Dr Noor Hisham Abdullah.

Pecahan kes kematian itu membabitkan 296 warganegara dan 64 bukan warganegara, manakala 85 kes adalah kematian di luar fasiliti kesihatan atau sudah meninggal dunia ketika dibawa ke hospital (BID) yang membabitkan 56 rakyat tempatan dan 29 warga asing.

“Sejumlah 221 kematian (berlaku) di Selangor, 41 di Kuala Lumpur, Melaka (20), Perak (17), Pulau Pinang (15), Johor (14), Kedah (tujuh) serta masing-masing enam di Negeri Sembilan dan Pahang sementara masing-masing lima kes di Sabah dan Terengganu, dua di Putrajaya serta satu di Kelantan,” menurutnya dalam kenyataan mengenai perkembangan COVID-19 hari ini.

Dr Noor Hisham berkata, daripada jumlah kes baharu itu, sebanyak 15,755 melibatkan warganegara dan 2,923 bukan warganegara dengan majoriti iaitu 97.9 peratus adalah pesakit COVID-19 kategori 1 dan 2 manakala hanya 2.1 peratus daripada kategori 3, 4 dan 5.

“Terdapat kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi,” katanya.

Ketua Pengarah Kesihatan itu berkata, kes aktif kini mencecah 225,393 manakala pesakit COVID-19 yang dirawat di Unit Rawatan Rapi (ICU) ialah 1,095 orang dengan 571 daripadanya memerlukan alat bantuan pernafasan.

Beliau juga berkata, 39 kluster baharu dikesan hari ini merangkumi 18 kluster di tempat kerja, 15 kluster komuniti, masing-masing dua bagi kluster pusat tahanan dan kluster kumpulan berisiko tinggi serta masing-masing satu bagi kluster keagamaan dan institusi pendidikan tinggi.

Katanya, setakat semalam, nilai kadar kebolehjangkitan (RT) Malaysia ialah 1.08 manakala negeri yang mencatatkan RT tertinggi ialah Perlis dengan 1.47 diikuti Kelantan (1.25), Sabah (1.18) dan Pulau Pinang (1.18) sementara negeri lain mencatatkan RT melebihi 1.0 kecuali Labuan (sifar).


Jenazah lima sekeluarga maut kemalangan selamat dikebumikan

BUTTERWORTH, 24 Julai – Jenazah lima sekeluarga yang maut dalam kemalangan di KM62, Jalan Raya Timur Barat (JRTB) Gerik-Jeli, di Perak semalam selamat dikebumikan di Masjid Jamek Haji Abdul Rashid, Sungai Dua di sini hari ini.

Jenazah lima beranak itu tiba di masjid berkenaan kira-kira pukul 1 tengah hari dan lebih 200 orang terdiri daripada ahli keluarga, sanak saudara serta penduduk kampung berada di situ bagi menghadiri majlis pengebumian itu.

Jenazah Mohd Rodhi Othman, 64, dan isterinya Sharifah Rohana Syed Sagaf, 59, bersama anak mereka Siti Aishah Mohd Rodhi, 32, dan menantu Ahmad Khomaini Baba, 32 serta anak pasangan itu Zara Hana Ahmad Khomaini berumur enam tahun, disembahyangkan selepas solat Zohor.

Ibu kepada Mohd Rodhi, Mariam Mat, 82, berkata anak sulungnya daripada lapan beradik itu ada menghubunginya tengah hari Jumaat lepas dan mereka bersembang seperti biasa kerana memang menjadi kebiasaan arwah menelefonnya setiap hari.

Beliau berkata berita kemalangan itu amat menghibakan, bukan sahaja kehilangan anak dan menantu yang baik, malah cucu serta cucu menantu dan cicit, yang amat rapat dengannya turut terkorban dalam kejadian itu.

“Khamis lepas, Rodhi ada datang rumah saya di Bagan Jermal (Butterworth) hantar ubat makcik.. dia kata hantar awal sebab senang, lagipun dia kata Ahad ni (hari ini) takut tak sempat hantar kerana nak hantar cucu arwah yang meninggal dalam kemalangan itu pergi sekolah,” katanya.

Beliau berkata Mohd Rodhi adalah seorang pesara kerajaan yang sebelum ini bekerja sebagai pensyarah di sebuah matrikulasi, manakala isterinya bekerja sebagai guru, dan mereka tinggal di Laguna Merbok, Sungai Petani, Kedah.

Dalam kejadian kira-kira 3.45 petang semalam, lima sekeluarga itu yang menaiki kereta Perodua Alza terlibat dalam kemalangan selepas kenderaan mereka bertembung dengan trak pikap Toyota Hilux.


Kenaikan gaji boleh dorong harga barangan naik – pakar

KUALA LUMPUR, 12 Feb – Kenaikan gaji minimum kepada RM1,500 berkemungkinan boleh meninggalkan kesan harga iaitu harga barangan akan meningkat, kata Profesor Kehormat Universiti Malaysia Sarawak (Unimas) Datuk Dr Madeline Berma.

Beliau berkata kenaikan gaji minimum juga boleh menyebabkan kesan penggantian kerana apabila kenaikan harga barangan itu diserapkan, sering kali majikan atau pengusaha akan mengalihkan kos tambahan kepada pengguna.

“Bagi saya, isunya bukan sahaja mengurus kenaikan gaji minimum kerana yang terkesan adalah rakyat secara keseluruhannya. Isu ayam, telur, rantaian bekalan itu yang patut dibincangkan.

“Kesan lain ialah ada sesetengah majikan menyatakan bahawa ini adalah waktu terbaik untuk menggantikan pekerja dengan mesin atau teknologi baharu daripada terpaksa menanggung beban kenaikan gaji buruh,” katanya.

Beliau berkata demikian dalam program Ruang Bicara bertajuk ‘Kos Sara Hidup Naik, Gaji Masih Sama… Sampai Bila? – Pekerja Malaysia’ terbitan Bernama TV malam tadi.

Bagaimanapun, beliau tidak menolak kebenaran bahawa dari segi ekonomi, terdapat kebenaran apabila meletakkan wang di tangan pengguna atau individu akan menjana ekonomi kerana pendapatan itu akan dibelanjakan.

“Seperti yang saya sebut sebelum ini, sasarannya kena betul sebab ramai dalam sektor tidak formal berada dalam kalangan pendapatan rendah,” katanya.

“Kebanyakannya bertahan atas dasar subsidi kerajaan dan kita tahu subsidi upah ini akan berakhir tidak lama lagi. Saya lebih khuatir mengenai masa sebab kita memerlukan bisnes dari segi mikro, skala sederhana dan skala besar ini untuk pulih dahulu.

“Kos sekarang, kini kita tambahkan lagi kos buruh, dengan kos modalnya, belum cerita lagi rantaian bekalan yang tersekat-sekat. Bagi saya, kita harus benarkan dahulu perniagaan ‘bernafas’.


KPM beri pilihan sekolah rendah, menengah jalankan PdPR

KULAI 23 Feb – Kementerian Pendidikan (KPM) memberi pilihan kepada sekolah rendah dan menengah untuk menjalankan Pengajaran dan Pembelajaran di Rumah (PdPR) sekiranya penularan kes COVID-19 pada tahap tinggi.

Timbalan Menteri Pendidikan Datuk Mohamad Alamin berkata kementerian kini memfokuskan kepada pelajar yang menduduki peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM).

“Yang lain, mereka boleh buat PdPR dan sekolah rendah juga boleh memohon untuk mengadakan PdPR jika ada risiko penularan COVID-19. Kita sentiasa fleksibel dan menilai risiko dari semasa ke semasa,” katanya kepada Bernama selepas melawat Sekolah Menengah Kebangsaan Bandar Putra 2 di sini hari ini.

Mohamad berkata KPM telah menyediakan panduan prosedur operasi standard (SOP) kepada sekolah-sekolah untuk menghadapi sebarang kemungkinan sekiranya berlaku jangkitan penularan COVID-19.

“Garis panduan telah kita sediakan. Kementerian Kesihatan (KKM) atau Pejabat Kesihatan Daerah akan sentiasa bantu KPM dan sekiranya ada kes COVID-19 di sekolah, kita akan lapor dan mereka akan buat penilaian risiko.

“Kalau berlaku kes di asrama, KKM akan menilai sama ada perlu diteruskan atau tutup…Kalau sampai tahap (kes tinggi) kita akan tutup, jika belum kita ambil langkah meminimumkan risiko supaya tidak menular dengan lebih teruk. Keputusan yang kita ambil adalah berdasarkan kepada keselamatan murid dan guru di sekolah,” katanya.

“Sama ada tangguh atau batal, kita masih dalam penilaian dan perbincangan. Kita akan selidik dan teliti pandangan yang diterima dan kita akan rumuskan. Saya percaya Menteri Kanan Pendidikan Datuk Dr Radzi Jidin akan keluarkan kenyataan dalam masa terdekat,” katanya.

Hari ini, media melaporkan Kesatuan Perkhidmatan Perguruan Kebangsaan Malaysia (NUTP) menggesa KPM untuk menangguhkan atau membatalkan pelaksanaan PT3 atas faktor keciciran dilalui pelajar tingkatan tiga.

Presiden NUTP Aminuddin Awang dilaporkan berkata penangguhan itu penting kerana pelajar tingkatan tiga telah keciciran pelajaran apabila hanya belajar selama beberapa bulan pada 2020 dan 2021 susulan pandemik COVID-19.


Kes HFMD dijangka turun dua hingga tiga minggu lagi – Khairy

ALOR SETAR, 9 Jun – Kementerian Kesihatan (KMM) menjangkakan kes penyakit tangan, kaki dan mulut (HFMD) akan menurun dalam tempoh dua hingga tiga minggu lagi.

Menteri Kesihatan Khairy Jamaluddin berkata penularan penyakit itu biasanya berlaku secara bermusim dan apabila tahap imuniti kanak-kanak meningkat, kes jangkitan akan turun dengan sendirinya.

“Apabila ramai kanak-kanak terdedah kepada virus-virus tersebut, maka tahap imuniti mereka akan naik dan akan turun bilangan kes dan juga ada intervensi dari segi kebersihan kendiri, kebersihan taska, pusat-pusat asuhan dan sebagainya juga membantu,” katanya pada sidang media di sini hari ini.

Terdahulu beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Besar Jepun ke Malaysia Takahashi Katsuhiko.

Khairy berkata kementeriannya mempunyai teori berkenaan faktor peningkatan kes HFMD dengan mendadak pada tahun ini berbanding pada 2019 iaitu sebelum pandemik COVID-19.

Beliau berkata sewaktu tempoh pandemik selama dua tahun lepas, kanak-kanak kurang berada di luar dan tidak terdedah kepada virus HFMD sekali gus menyebabkan imuniti mereka rendah bagi melawan virus itu.

“Jadi bila dia (kanak-kanak) tak terdedah kepada virus ini, dia punya tahap imuniti pun turunlah. Dia tak pernah jumpa virus ini. Ini teori klasik imuniti semula jadi. Bila dia tak terdedah dengan virus-virus, dia punya imuniti akan rendah.

“Sebab itu mungkin kes agak tinggi sekarang sebab kanak-kanak kita boleh dikatakan sebagai naif dengan virus HFMD ini, jadi sebab itu akan ada banyak kes ketika ini,” katanya.

Beliau menjelaskan kebanyakan kes HFMD di negara ini juga tidak serius, namun ibu bapa dinasihatkan supaya segera membawa anak mereka mendapatkan rawatan sekiranya bergejala dan tidak menghantar ke taska, tadika atau pusat asuhan kanak-kanak sekiranya dijangkiti penyakit itu.- BERNAMA


Berkorbanlah…

MASIH lagi tentang pematuhan Prosedur Operasi Standard (SOP). Hujung minggu lalu, lebih 4,000 kenderaan telah diarah berpatah balik di sekatan jalan raya (SJR)sekitar Lembah Kelang.

Sekarang, pilihan hanya satu. Patuh SOP! Rangkaian jangkitan pandemik
yang tersebar perlu diputuskan. Ia menuntut pengorbanan yang bukan sedikit dari kita semua.

Kesan dari pergerakan pulang ke kampung semasa Aidilfitri lepas masih
jelas. Kes naik mendadak diikuti pertambahan kluster balik kampung di beberapa negeri. Bilangan yang terkorban juga bertambah.

Banyak platfom dan aplikasi menyediakan panggilan atau sidang video se- cara maya. Gunakan ia untuk melepaskan rindu dendam buat sementara waktu.

Paling penting adalah pematuhan arahan dan SOP. Kita sama-sama ber- juang melawan pandemik ini. Ini kita lakukan demi kebaikan bersama di masa hadapan. Pengorbanan kita semua dituntut!


Bangunkan aplikasi ‘Melaka Super Apps’ menuju Melaka Digital – Ab Rauf

BANDA HILIR 6 Disember – Kerajaan Negeri bercadang membangunkan aplikasi ‘Melaka Super Apps’ ke arah menuju Melaka Digital dalam tempoh empat tahun akan datang.

Exco Kanan Pelaburan, Perindustrian, Pembangunan Koperasi dan Usahawan negeri, Datuk Seri Ab Rauf Yusoh berkata, menerusi aplikasi tersebut, semua maklumat tentang Melaka boleh diakses di hujung jari menerusi telefon pintar.

“Aplikasi ini boleh memberi maklumat secara keseluruhan tentang Negeri Melaka, pengguna hanya perlu klik aplikasi ini di dalam telefon pintar mereka untuk dapatkan segalanya tentang Melaka termasuklah kawasan tumpuan pelancong.

“Kita juga akan mendidik rakyat mendepani dunia tanpa menggunakan wang tunai (cashless), mereka boleh membayar secara terus dengan hanya mengimbas kod QR, ini juga akan diperkenalkan kepada semua ‘retailer’ (peruncit) di negeri ini, termasuklah di medan-medan ikan bakar.

Beliau berkata demikian pada sidang media selepas mewakili Ketua Menteri Datuk Seri Utama Sulaiman Md Ali melancarkan Persidangan Antarabangsa Smart Melaka 2022 (SMIC2022) dan 5G @ Melaka di Hotel Hatten di sini, hari ini.

Hadir sama Exco Pendidikan, Teknologi dan Telekomunikasi negeri merangkap Pengerusi SMIC2022, Datuk Rais Yasin; Ketua Pegawai Eksekutif Melaka ICT Holdings Sdn Bhd (MICTH) Dr Nazdiana Ab Wahab dan lain-lain kenamaan.


Menteri harap BAM, Zii Jia cari jalan penyelesaian

KUALA LUMPUR, 21 Jan – Persatuan Badminton Malaysia (BAM) dan pemain perseorangan lelaki utama negara, Lee Zii Jia diminta mencari jalan penyelesaian dalam isu berpalit antara kedua-dua pihak itu.

Menteri Belia dan Sukan Datuk Seri Ahmad Faizal Azumu berkata masa depan pemain berusia 23 tahun itu serta kedudukan Malaysia di pentas badminton antarabangsa tidak seharusnya dipertaruhkan.

“Jika kepentingan negara diutamakan, sudah tentu ada jalan penyelesaiannya. Pada hemat saya, isu di antara BAM dan Zii Jia bukanlah perkara yang rakyat dan para pendokong serta penyokong sukan badminton inginkan ketika ini.

“BAM dan Lee Zii Jia mesti mencuba bersungguh-sungguh mencari jalan penyelesaian untuk isu ini. Saya akan bertemu dengan kedua-dua belah pihak dalam masa terdekat,” katanya menerusi kenyataan hari ini.

Terdahulu, Timbalan Presiden BAM Datuk Seri Jahaberdeen Mohamed Yunood mengumumkan BAM tidak akan mendaftarkan Zii Jia, pemain ranking ketujuh dunia, untuk mana-mana kejohanan antarabangsa bagi tempoh dua tahun bermula 18 Jan ini.

Ia berikutan keputusan juara All England itu yang menghantar surat untuk keluar daripada BAM pada 11 Jan lepas agar beliau dapat bergerak sebagai pemain profesional, dengan alasan tidak dapat menahan tekanan di BAM. – BERNAMA


Lalitha dakwa kandungan artikel berkaitan Azam Baki diperoleh daripada sumber sah

KUALA LUMPUR, 4 Feb – Penyelidik Kanan Pusat Memerangi Kronisme dan Korupsi (C4) K.Lalitha mendakwa kandungan artikel dan ciapannya berhubung Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki diperoleh daripada sumber yang sah.

“Saya telah menyiarkan artikel-artikel itu berdasarkan apa yang diekstrak daripada sumber yang disahkan serta merumuskan maklumat dengan tepat, adil dan secara neutral,” menurutnya dalam pernyataan pembelaan.

Beliau juga mendakwa selaku wartawan penyiasat, siasatan yang dilakukannya adalah berdasarkan tanggungjawab dan analisis neutral selain tidak berat sebelah terhadap fakta serta maklumat yang diperoleh, yang boleh diakses daripada domain awam.

“Saya memplid bahawa adalah amat penting bagi orang ramai untuk menerima komunikasi maklumat tertentu secara terus terang dan tanpa halangan, demi kepentingan awam,” katanya.

Pada 12 Jan lepas, Azam, 59, memfailkan saman terhadap Lalitha atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).

Azam mendakwa Lalitha telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan dalam INS pada 26 Okt sebelum kedua-dua artikel diterbitkan semula pada 15 Dis tahun lepas.

Plaintif mendakwa defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses sehingga kini.

Dakwa Azam tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.

Azam mendakwa penerbitan fitnah itu menyebabkan nama dan reputasinya tercemar dan oleh itu, beliau menuntut perintah bagi menghalang Lalitha atau ejennya daripada membuat, menerbitkan atau menyebabkan kenyataan berbaur fitnah tersebut diterbitkan semula selain memohon defendan memadam artikel dan ciapan dalam tempoh tiga hari penghakiman dibuat serta permohonan maaf dalam akhbar atau media sosial pilihan plaintif.

Turut dituntut ganti rugi am sebanyak RM10 juta dan ganti rugi teruk, kos serta relif lain yang difikirkan sesuai oleh mahkamah.- BERNAMA


Dua beradik maut dalam kemalangan dengan treler

IPOH, 3 Jun – Dua beradik maut dalam kemalangan membabitkan dua kenderaan di Kilometer 310.4 Lebuhraya Utara Selatan (PLUS) arah selatan dekat Kampar awal pagi tadi.

Ketua Polis Daerah Kampar Supt Mohamad Nazri Daud berkata mangsa Nurqalesya Adriana Jaafar, 12, maut di lokasi kejadian manakala adiknya Muhammad Saiful Amry, 9, meninggal dunia semasa mendapat rawatan di Hospital Tapah.

Katanya, polis menerima maklumat daripada orang awam mengenai kemalangan membabitkan sebuah kereta jenis Proton Iswara dan sebuah treler kira-kira 2.30 pagi.

“Kereta itu dinaiki enam orang iaitu empat beradik serta bapa mangsa dan seorang wanita dipercayai tunang kepada bapa mangsa. Mereka dikatakan dalam perjalanan dari Baling, Kedah ke Seremban, Negeri Sembilan untuk menghantar kesemua adik beradik itu ke rumah ibu mereka.

“Bapa mangsa Jaafar Ahmad, 49, mengalami kecederaan di kaki kanan manakala dua lagi anaknya masing-masing berusia 14 dan enam tahun hanya cedera ringan dan wanita berusia 24 tahun itu tidak mengalami sebarang kecederaan,” katanya dalam kenyataan hari ini.

Beliau berkata punca kemalangan masih lagi dalam siasatan dan kes disiasat di bawah Seksyen 41 (1) Akta Pengangkutan Jalan 1987. – BERNAMA


KPM pinda takwim penggal persekolahan 2020

PUTRAJAYA 23 Jun – Kementerian Pendidikan (KPM) meminda Takwim Penggal Persekolahan Tahun 2020 bagi membantu pihak sekolah membuat perancangan pengajaran dan pembelajaran pelajar.

Cuti akhir tahun bagi sekolah-sekolah Kumpulan A (Johor, Kedah, Kelantan dan Terengganu) dikurangkan daripada 42 hari kepada 14 hari, manakala kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya) dikurangkan daripada 41 hari kepada 13 hari.

“Oleh itu, jumlah hari persekolahan secara bersemuka berdasarkan pindaan Takwim Penggal Persekolahan Tahun 2020 adalah sebanyak 168 hari bagi semua sekolah,” kata KPM.

Menurut KPM, bilangan hari pembelajaran di rumah semasa tempoh Perintah Kawalan Pergerakan, Perintah Kawalan Pergerakan Bersyarat dan Perintah Kawalan Pergerakan Pemulihan adalah sebanyak 56 hari bagi sekolah dalam negeri Kumpulan A, manakala kumpulan B sebanyak 55 hari.

“Bilangan hari pembelajaran di rumah ini hanya terpakai kepada pelajar Tingkatan Lima dan Enam sahaja sementara bagi pelajar lain bergantung kepada bila mereka akan kembali ke sekolah kelak,” katanya.

KPM sebelum ini mengumumkan sekolah akan dibuka semula esok (24 Jun) melibatkan pelajar Tingkatan Lima dan Enam yang akan menduduki peperiksaan awam iaitu Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan peperiksaan antarabangsa yang setara.


WHO saran tarik balik atau longgar larangan perjalanan antarabangsa

GENEVA, 20 Jan – Pertubuhan Kesihatan Sedunia (WHO) menasihatkan negara anggotanya pada Rabu supaya menarik balik atau melonggarkan larangan perjalanan antarabangsa meskipun pandemik COVID-19 masih dianggap membimbangkan, lapor Xinhua.

Jawatankuasa Kecemasan WHO membentangkan beberapa cadangan kepada ketua pengarah WHO, yang memutuskan bahawa pandemik COVID-19 terus menjadi kebimbangan terhadap kesihatan awam di peringkat antarabangsa.

Jawatankuasa itu berkata bahawa bukti vaksinasi terhadap COVID-19 tidak boleh digunakan sebagai satu-satunya cara atau syarat membenarkan perjalanan antarabangsa memandangkan akses global yang terhad dan pengedaran vaksin COVID-19 yang tidak saksama.

Ia juga menasihatkan negara untuk menjalankan siasatan epidemiologi terhadap penularan SARS-CoV-2 di antara manusia-haiwan serta pengawasan terhadap perumah haiwan yang berpotensi.

Jawatankuasa itu meminta pemantauan serta perkongsian data jangkitan dengan rekod masa sebenar, penularan dan evolusi SARS-Cov-2 dalam haiwan, menegaskan bahawa data berkenaan akan membantu memberi kefahaman global serta mengenalpasti virus tepat pada masanya, dan penilaian risiko kesihatan awam. – BERNAMA


‘Apek’ tak merajuk’

KELAB Bolasepak Melaka United (MUFC) menepis khabar angin mengaitkan penjaga gol utamanya, Khairul Fahmi Che Mat ‘merajuk’ dan bercadang untuk ‘angkat kaki’ daripada pasukan.

Ketua Pegawai Eksekutif MUFC Datuk Mohd Saiful Mat Sapri menegaskan, perkara itu tidak benar sama sekali sebaliknya ketiadaan bekas penjaga gol kebangsaan yang mesra dengan panggilan ‘Apek’ pada perlawanan menentang Perak FC, Ahad lalu hanyalah disebabkan kecederaan.

“Dia (Apek) tidak diturunkan kerana kecederaan. Mana ada merajuk seperti yang didakwa. Kita di MUFC masih lagi memerlukan khidmat Apek untuk menjaga gawang Melaka United. Tiada istilah merajuk atau apa-apa masalah lain.

“Setakat ini kita sudah jumpa semua pemain pada minggu lalu dan tiada masalah pun yang dibangkitkan mengenai MUFC, selain ingin mendapatkan penjelasan hala tuju pengurusan baharu. Itu sahaja,” katanya kepada Melaka Hari Ini.

Sebelum ini, timbul desas-desus di laman sosial mengaitkan Khairul Fahmi bakal meninggalkan skuad Hang Tuah pada jendela perpindahan kedua bulan depan.

Ia ekoran ketiadaan nama pemain asal Kelantan itu dalam kesebelasan menentang Perak FC di Stadium Ipoh, selain Ketua Jurulatih Zainal Abidin Hassan juga enggan mengulas mengenai ketiadaan Apek dalam temu bualnya sebelum perlawanan.


Gantung kain rentang lengkap vaksin, tarik pengunjung – Exco

AYER KEROH 3 Sept – Pengusaha hotel dan inap desa di negeri ini disaran menggantung kain rentang lengkap vaksin di luar premis bagi menarik kedatangan pelancong.

Exco Pelancongan Datuk Muhammad Jailani Khamis berkata, ia satu daripada strategi untuk meyakinkan pelancong yang datang untuk menginap di premis mereka.

“Minggu depan kita akan panggil pihak persatuan yang berkaitan, ada tiga perkara
kita tekankan iaitu pemilik premis perlu tunjuk bukti sanitasi, disinfeksi serta kemukakan prosedur operasi standard (SOP).


Bukit Aman siasat, panggil penerbit dan pelakon video promosi judi dalam talian

KUALA LUMPUR 16 April. – Polis Diraja Malaysia (PDRM) akan memanggil penerbit dan pelakon-pelakon disyaki terlibat dalam sebuah video yang mempromosikan perjudian secara dalam talian yang tular dan mengundang kecaman netizen.

Timbalan Ketua Polis Negara Datuk Seri Acryl Sani Abdullah Sani berkata, isu kandungan video berkenaan didapati jelas melanggar undang-undang dan boleh mendatangkan kegusaran awam.

Selain itu, Acryl Sani berkata PDRM menerima satu laporan polis yang dibuat oleh Jabatan Siasatan Jenayah Bukit Aman untuk menyiasat asal usul video itu.

Hari ini, tular di media sosial satu video yang berdurasi selama dua minit satu saat bertemakan Aidilfitri yang mempromosikan perjudian dalam talian.


Muhyiddin sertai solat hajat sempena setahun pentadbiran kerajaan Perikatan Nasional

PUTRAJAYA 28 Feb. – Perdana Menteri Tan Sri Muhyiddin Yassin hari ini menyertai solat hajat sempena setahun pentadbiran kerajaan Perikatan Nasional di Masjid Putra di sini.

Beliau disertai beberapa menteri Kabinet termasuk Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali, Menteri Kanan (Keselamatan) Datuk Seri Ismail Sabri Yaacob, Menteri Komunikasi dan Multimedia Datuk Saifuddin Abdullah, Menteri Dalam Negeri Datuk Seri Hamzah Zainudin serta Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Solat hajat anjuran Jabatan Agama Islam Malaysia (Jakim) itu disempurnakan selepas solat Maghrib dengan disertai lebih 200 jemaah yang diimamkan Mufti Wilayah Persekutuan Datuk Dr Luqman Abdullah.

Usai itu, Muhyiddin bersama para jemaah membaca surah Yasin, tahlil dan doa selamat yang dipimpin Imam Sudais Malaysia Ustaz Syukri Ali.


Permit MyPass memasuki Malaysia tidak lagi diperlukan

SINGAPURA 29 Jun – Permit ‘MyPass’ bagi memasuki Malaysia menerusi jalan darat dan udara kini tidak lagi diperlukan bermula hari ini, menurut pejabat Suruhanjaya Tinggi Malaysia di sini.

Ia terpakai bagi rakyat Malaysia dan juga bukan warga Malaysia (dengan kebenaran), menurut suruhanjaya itu dalam kemas kini catatan terbaharu Facebooknya.

Sebelum ini pengumuman telah dibuat bagi memaklumkan bahawa mulai 27 April, mereka perlu mendapakan permit masuk daripada suuhanjaya itu terlebih dahulu, sekurang-kurangnya dua hari sebelum tarikh belepas.


ATM diarah sentiasa siap siaga hadapi gelombang banjir – Hishammuddin

KUALA TERENGGANU, 6 Jan – Angkatan Tentera Malaysia (ATM) khususnya di negeri-negeri dilanda banjir, diarahkan agar sentiasa berada dalam tahap kesiapsiagaan yang tinggi bagi menghadapi sebarang kemungkinan berlaku gelombang banjir seterusnya.

Menteri Kanan Pertahanan Datuk Seri Hishammuddin Tun Hussein berkata walaupun berada dalam keadaan selesa berikutan beberapa negeri sudah semakin pulih daripada bencana banjir, komitmen ATM tidak akan berganjak.

“Setakat ini kerjasama ATM dan MINDEF (Kementerian Pertahanan) dengan agensi serta jabatan-jabatan lain termasuk kerajaan negeri berada pada tahap yang membanggakan.

“Biar pun (banjir) hampir pulih, komitmen ATM kita akan terus bekerjasama rapat dengan setiap agensi… Tumpuan kita sekarang, pasca banjir (lakukan) kerja pembersihan, bantu kerja baik pulih struktur jalan, rumah dan jambatan,” katanya pada sidang media Ops Murni di Batalion Ke-18 Rejimen Askar Melayu Diraja (18 RAMD) (Para), Kem Seri Pantai, Seberang Takir dekat sini, hari ini.

Beliau sebelum itu mendengar taklimat Ops Murni ATM di Terengganu dan Majlis Keselamatan Negara (MKN) Negeri Terengganu bersama Menteri Besar Datuk Seri Dr Ahmad Samsuri Mokhtar.

Hishammuddin berkata selain membantu mengeluarkan mangsa banjir dan melakukan kerja-kerja baik pulih pasca banjir, pihak ATM juga membantu Kementerian Kesihatan Malaysia (KKM) melaksanakan saringan COVID-19 bagi mengekang penularan wabak itu susulan kemunculan varian baharu Omicron.

Beliau berkata tindakan itu sangat penting bagi memastikan penularan COVID-19 khususnya membabitkan varian baharu ini tidak akan menjadi ‘tidak terkawal’ dalam musim bencana ini.

Sementara itu katanya koordinasi di antara sumber manusia dan pergerakan aset ATM dengan Pusat Kawalan Operasi Bencana (PKOB) Negeri dan Daerah di empat negeri yang dilawati beliau iaitu Kelantan, Johor, Pahang dan Terengganu, dilihat sangat baik dan berkesan.

Hishammuddin turut memuji kepimpinan serta koordinasi antara peringkat negeri dan daerah di Terengganu yang dilihat berada dalam keadaan cukup bersedia, dan menguruskan banjir dengan baik.

“Di Selangor pula saya akan turun dan bincang dengan kepimpinan negeri… apa yg mereka lalui bukan perkara biasa dalam konteks banjir, kerana banjir di bandar berbeza dengan air yang naik di kawasan lain.

“Kita akan kaji, belajar daripada pengalaman… Macam Terengganu dah bertahun ada pengalaman (banjir) seperti ini, yang penting jangan cari kesalahan, dekati rakyat dan beri pembelaan,” katanya.- BERNAMA


JKM perlu nilai laporan pihak berkuasa sebelum tempatkan tiga beradik didera – Nancy

KUCHING, 26 Mac – Jabatan Kebajikan Masyarakat (JKM) akan menilai laporan siasatan polis serta hospital berhubung kes tiga beradik lelaki yang dipercayai didera di Kangar, Perlis sebelum memuktamadkan tindakan selanjutnya bagi menempatkan mangsa, kata Menteri Pembangunan Wanita, Keluarga dan Masyarakat Datuk Seri Nancy Shukri.

Beliau berkata maklumat yang diterimanya setakat tengah hari tadi menyatakan, kesemua mangsa masih mendapatkan rawatan di Hospital Tuanku Fauziah (HTF) dan pihaknya belum menerima sebarang laporan daripada polis mengenai kes terbabit.

“Apa-apa keputusan daripada laporan polis dan hospital, akan menentukan sama ada mangsa perlu ditempatkan di rumah perlindungan atau tidak, kerana dalam kes ini mereka masih ada ibu,” katanya selepas Program Kasih Ramadan YKN di sini hari ini.

Semalam, media melaporkan tiga beradik lelaki itu ditemukan penduduk kampung dalam keadaan lemah dengan dua daripada mereka kaki masih berantai di tepi sebuah titi, di Jalan Kampung Tambun Tulang, Simpang Empat.

Ketua Polis Daerah Kangar ACP Yusharifuddin Mohd Yusop berkata mangsa berusia 13 hingga 16 tahun, dengan dua daripada remaja tersebut merupakan orang kurang upaya (OKU) yang memiliki kad OKU masalah pendengaran dan pembelajaran.

Susulan itu, polis telah menahan seorang wanita berusia 46 tahun dipercayai ibu mangsa dan seorang lelaki berusia 31 tahun bagi membantu siasatan.

Terdahulu, Nancy yang juga merupakan Pengerusi Yayasan Kebajikan Negara menyerahkan sumbangan berupa pakaian sempena sambutan Hari Raya Aidilfitri, kepada 180 penerima golongan asnaf daripada 40 sekolah di Parlimen Santubong.


Michelle Yeoh terus membanggakan Malaysia, jadi pelakon Asia pertama memenangi Oscar

LOS ANGELES, 13 Mac – Tan Sri Michelle Yeoh terus membanggakan Malaysia apabila memenangi Anugerah Akademi (Oscars) ke-95 kategori pelakon wanita terbaik menerusi lakonannya dalam filem drama komedi Everything Everywhere All at Once, yang turut dinobatkan Filem Terbaik.

Kejayaan di pentas Oscar itu menambah trofi kemenangan Yeoh untuk filem yang sama termasuk Pelakon Wanita Terbaik Muzikal/Komedi pada Anugerah Golden Globe awal Januari, Pelakon Wanita Terbaik di Anugerah Screen Actors Guild (SAG) pada awal Februari dan yang terbaharu Spirit Awards untuk lakonan terbaik.

Yeoh yang memainkan watak sebagai pemilik kedai dobi Evelyn, menewaskan tiga pencabar lain bagi kategori pelakon wanita terbaik – Cate Blanchet (Tár), Ana de Armas (Blonde), Andrea Riseborough (To Leslie) dan Michelle William (The Fabelmans).

Selain kemenangan Yeoh, Everything Everywhere All at Once turut menerima 11 pencalonan lain serta menyapu bersih enam anugerah lagi – Filem Terbaik, arahan (Daniel Kwan dan Daniel Scheinert), Pelakon Pembantu Lelaki Terbaik (Key Huy Quan), Pelakon Pembantu Wanita Terbaik (Jamie Lee Curtis), Lakon Layar Asal, Penyuntingan (Paul Rogers).

Dalam ucapan ringkasnya di atas pentas selepas menerima anugerah itu, Yeoh berkata “buat semua kanak-kanak yang kelihatan seperti saya sedang menonton saat ini, ini adalah bukti impian menjadi kenyataan.

Filem yang dikategori sebagai “komedi sci-fi tidak masuk akal” menyaksikan Yeoh memainkan peranan sebagai ibu bapa keluarga Cina-Amerika yang memiliki kedai dobi dan terpaksa berdepan penjahat dari angkasa lepas semasa menjalani audit cukai.

Lakonan awalnya dalam filem Inggeris termasuk filem Bond Tomorrow Never Dies (1997) menerima pujian antarabangsa dan Crouching Tiger, Hidden Dragon (2000) membawanya kepada pencalonan British Academy Film Awards (BAFTA).

Kemenangan di Oscars melakar sejarahnya yang tersendiri dan Yeoh muncul sebagai wanita Asia pertama memenangi kategori Pelakon Wanita Terbaik, dan kini dilihat sebagai pelakon yang berjaya di persada antarabangsa. -BERNAMA


Tabika Perpaduan secara bersemuka bermula Isnin

PUTRAJAYA 27 Feb. – Pembukaan semula semua Tabika Perpaduan secara bersemuka di seluruh negara bermula Isnin depan adalah selari dengan pengumuman Kementerian Pendidikan pada 19 Februari lalu, kata Menteri Perpaduan Negara Datuk Halimah Mohamed Sadique.

Beliau berkata Kementerian Perpaduan Negara (KPN) akan memastikan pengoperasian Tabika Perpaduan tertakluk kepada pematuhan ketat garis panduan pembukaan semula prasekolah, garis panduan Kementerian Kesihatan (KKM) dan Majlis Keselamatan Negara (MKN).

“Ibu bapa dan penjaga yang menghantar anak-anak mereka ke Tabika Perpaduan juga perlu mematuhi protokol kesihatan dan prosedur operasi standard (SOP) yang telah ditetapkan oleh MKN dan KKM serta arahan kerajaan negeri yang berkaitan sepanjang tempoh pengoperasian ini,” katanya dalam satu kenyataan hari ini.

Menteri Kanan Pendidikan Datuk Dr Radzi Jidin pada 19 Februari lalu mengumumkan sesi persekolahan secara bersemuka yang ditangguhkan sebelum ini susulan peningkatan kes COVID-19, akan bermula pada 1 Mac ini.

Keputusan itu melibatkan murid prasekolah, Tahun Satu dan Tahun Dua, sementara untuk Tahun Tiga hinggat Tahun Enam sesi akan bermula pada 8 Mac.


Tokoh seniman Rahman B meninggal dunia

KUALA LUMPUR, 2 Mac – Tokoh Seniman Negara Abdul Rahman Abu Bakar atau lebih dikenali sebagai Rahman B meninggal dunia di Hospital Kuala Lumpur (HKL) pada 4.33 petang tadi.

“Jenazah akan dibawa dari HKL ke Masjid Jamek Kampung Baru untuk dimandi dan dikafankan. Setelah itu, jenazah akan dikebumikan di Tanah Perkuburan Islam Jalan Ampang selepas Zohor esok,” katanya ketika dihubungi malam ini.

Allahyarham berkecimpung dalam dunia bangsawan sejak berusia lapan tahun iaitu bermula awal 1940-an dan mewarisi darah seni yang dimiliki oleh ibu bapanya yang juga penggiat bangsawan, Abu Bakar Saleh dan Kasminah Taib.- BERNAMA


Polis marin didakwa atas 101 lagi pertuduhan menerima rasuah

IPOH 27 Jan. – Seorang anggota polis marin berpangkat koperal yang dituduh atas 43 pertuduhan menerima rasuah semalam, didakwa atas 101 lagi pertuduhan di Mahkamah Sesyen di sini hari ini membabitkan jumlah suapan lebih RM243,000.

Tertuduh, Zubairi Abdul Mutalib, 60, bagaimanapun mengaku tidak bersalah dan minta dibicarakan atas kesemua pertuduhan yang dibacakan serentak, bersama 101 pertuduhan pilihan di hadapan Hakim S. Indra Nehru.

Berdasarkan pertuduhan, Zubairi sebagai Ketua Jentera Bot Ronda PSC 16 di Pengkalan Polis Marin, Kg. Acheh, Sitiawan, didakwa menerima suapan berupa wang tunai daripada tujuh individu antara Mei 2016 hingga Julai 2019.

Wang tunai itu diterima tertuduh sebagai dorongan untuk tidak melakukan suatu perbuatan perhubungan dengan hal ehwal prinsipalnya, iaitu tidak mengambil apa-apa tindakan terhadap beberapa bot yang dikatakan melakukan kesalahan di bawah Akta Perikanan 1985, sepanjang tempoh itu.

Pertuduhan dibuat di bawah Seksyen 17 (a) Akta Suruhanjaya Pencegahan Rasuah Malaysia (SPRM) yang boleh dihukum di bawah Seksyen 24 (1) akta sama dan jika sabit kesalahan, boleh dihukum penjara maksimum 10 tahun dan denda tidak kurang lima kali ganda daripada nilai suapan atau RM10,000 atau yang mana lebih tinggi.

Tertuduh turut didakwa dengan pertuduhan pilihan mengikut Seksyen 165 Kanun Keseksaan, yang membawa hukuman penjara hingga dua tahun atau denda atau kedua-duanya sekali jika sabit kesalahan.

Mahkamah kemudian membenarkan tertuduh diikat jamin RM48,000 bagi kesemua pertuduhan dengan seorang penjamin, dan menetapkan 31 Mac depan sebagai tarikh sebutan semula kes.


Hotel Equatorial Pulau Pinang tutup operasi akhir Mac depan

Menerusi kenyataan dikeluarkan pengurusan hotel berkenaan, Pengurus Besarnya, Alan H C Ong berkata, penutupan operasi hotel berkenaan adalah susulan pengumuman yang dibuat Pengarahnya pada 25 Januari lalu yang memaklumkan perniagaan terjejas teruk akibat pandemik COVID-19.

“Meskipun syarikat berdepan kerugian besar akibat pandemik itu namun pihak syarikat akan membayar pampasan kepada pekerja dan jumlah perincian mengenainya akan diumumkan kemudian.


MRT3 dijangka beroperasi sepenuhnya 2030

KUALA LUMPUR, 15 Mac – Keseluruhan jajaran bagi projek Laluan Lingkaran Transit Aliran Berkapasiti Tinggi 3 (MRT3) dijangka beroperasi sepenuhnya pada 2030, kata Menteri Pengangkutan Datuk Seri Dr Wee Ka Siong.

Beliau berkata projek itu dirancang untuk dimulakan tender pada tahun ini melalui lima pakej utama dalam tempoh enam hingga lapan tahun.

“Laluan ini dirancang untuk beroperasi secara berfasa, di mana fasa pertama akan dibuka seawal Disember 2028 tertakluk kepada proses pengambilan tanah,” katanya ketika menjawab soalan Hannah Yeoh (PH-Segambut) di Dewan Rakyat hari ini.

Yeoh ingin tahu status terkini pembangunan MRT3, cadangan jajaran dan anggaran jangka masa (timeline) lengkap yang diperlukan untuk setiap proses sehingga ia beroperasi.

Projek MRT3 yang diluluskan Jemaah Menteri pada 4 Mac lepas adalah laluan lingkaran yang meliputi perimeter luar bandar raya Kuala Lumpur dan sebahagian kawasan berpenduduk padat di kawasan Ampang Jaya, Selangor.

Wee berkata hasil kajian kebolehlaksanaan teknikal yang dijalankan, cadangan jajaran terkini bagi projek MRT3 adalah sebuah lingkaran sepanjang 51 kilomenter (km) dengan 39 km terletak di ibu negara dan 12 km di Selangor.

Laluan lingkaran itu akan merentasi rangkaian rel sedia ada, termasuk laluan MRT1, MRT2, Transit Aliran Ringan (LRT), monorel dan KTM Komuter untuk membentuk 10 buah stesen pertukaran baharu supaya sistem rangkaian pengangkutan awam di Lembah Klang itu lebih menyeluruh,

Wee berkata projek itu akan dibiayai secara hibrid yang melibatkan sumber-sumber pembiayaan seperti sukuk bersama jaminan kerajaan dan juga pembiayaan secara bayaran tertangguh.

Sementara itu Wee berkata kerajaan mungkin mempertimbangkan melihat semula struktur bayaran meletak kereta di dalam bandar setelah projek MRT3 itu siap kelak, termasuk melihat keperluan untuk mengenakan fi alam sekitar dan bayaran kesesakan kenderaan apabila sistem jaringan pengangkutan awam yang sudah lengkap diwujudkan.

Beliau berkata demikian bagi menjawab soalan tambahan Ahmad Fahmi Mohamed Fadzil (PH-Lembah Pantai) yang ingin tahu adakah kerajaan berhasrat untuk mengenakan caj kesesakan kepada sesiapa yang ingin masuk ke Kuala Lumpur dengan adanya MRT3 di masa depan. – BERNAMA


Edar methamphetamine lebih 100 gram, pekerja kontrak ke tali gantung

MUAR, 1 Jun – Seorang pekerja kontrak dijatuhi hukuman gantung sampai mati oleh Mahkamah Tinggi di sini hari ini selepas didapati bersalah mengedar 183.14 gram dadah jenis methamphetamine, empat tahun lepas.

Hakim Datuk Abu Bakar Katar menjatuhkan hukuman itu ke atas Loo Yong Heng, 44, selepas mendapati pihak pembelaan gagal menimbulkan keraguan munasabah pada akhir kes pembelaan.

Mengikut pertuduhan, Loo didakwa mengedar dadah itu di sebuah rumah di Jalan Bukit Kontang, Tangkak, pada 10.30 pagi, 13 Feb 2018 mengikut Seksyen 39B(1)(a) Akta Dadah Berbahaya (ADB) 1952 dan boleh dihukum mengikut Seksyen 39B(2) akta sama, yang memperuntukkan hukuman gantung sampai mati jika sabit kesalahan.

Tertuduh turut didapati bersalah bagi lima pertuduhan memiliki pelbagai jenis dadah berbahaya di lokasi, masa dan tarikh yang sama mengikut Seksyen 12(2) ADB 1952 dan boleh dihukum di bawah Seksyen 12(3) akta sama yang jika disabitkan kesalahan boleh didenda sehingga RM100,000 atau penjara maksimum lima tahun atau kedua-duanya.

Bagi lima kesalahan itu, mahkamah menjatuhkan hukuman penjara dua tahun bagi setiap pertuduhan dan memerintahkan hukuman berjalan serentak dari tarikh jatuh hukum.


B-19 AFF : Malaysia atasi cabaran Laos untuk muncul juara

KUALA LUMPUR, 16 Julai – Malaysia merangkul kejuaraan kedua Kejohanan Bawah 19 Tahun (B-19) Persekutuan Bolasepak ASEAN (AFF) dalam tempoh empat tahun selepas menundukkan Laos 2-0 pada perlawanan akhir di Bekasi, Indonesia, malam tadi.

Lebih manis, kejayaan di Stadium Patriot Candrabhaga itu membolehkan skuad B-19 kebangsaan kendalian Hassan Sazali Mohd Waras menebus kekecewaan terhadap kekalahan 0-1 kepada lawan sama pada aksi terakhir saingan Kumpulan B, Isnin lepas.

Pada aksi yang berlangsung sengit itu, Malaysia memulakan permainan dengan cemerlang selepas mendahului pada minit ke-14 menerusi penyudah Muhammad Faiz Amer Runnizar sebelum gol tersebut mengubah rentak Laos yang tampil lebih agresif.

Perubahan gaya permainan pasukan lawan tidak menjejaskan fokus skuad B-19 kebangsaan yang hampir menggandakan kedudukan pada minit ke-36, namun penyerang Adam Farhan Mohd Faizal yang bijak membuat larian ke dalam kotak penalti gagal merembat kemas hantaran rakan sepasukan.

Laos yang buntu meledak gol penyamaan di separuh masa pertama tampil lebih garang di babak kedua dengan beberapa siri percubaan berbahaya dan kekasaran ke atas pemain negara dalam usaha memburu gol dicari-cari.

Malaysia, yang tenang menyerap asakan Laos, sekali lagi terlepas peluang keemasan untuk mendahului perlawanan dengan selesa selepas pemain pertahanan Muhammad Faiz Amer Runnizar gagal menampan bola hantaran rakan sepasukan pada minit ke-61, tatkala penjaga gol lawan sudah pun tertewas.

Bagaimanapun, pemain tengah Muhammad Aliff Izwan Yuslan berjaya menebus kehampaan itu dengan menyumbat gol kedua pasukan pada minit ke-76 selepas beliau bijak mencari ruang untuk menolak bola hantaran lambung Muhammad Alif Farhan Fauzi.

Jaringan tersebut terus membakar semangat pemain negara untuk mempertahankan kedudukan sebelum wisel penamat dibunyikan pengadil dari Myanmar Kyaw Zwali Lwin sekali gus mengesahkan kemenangan skuad B-19 kebangsaan.

Sebagai rekod, skuad B-19 kebangsaan mempunyai rekod baik dalam tiga edisi terakhir kejohanan itu apabila menjuarai edisi 2018 yang juga menjadi gelaran sulung pasukan negara dalam sejarah penganjuran kejohanan itu selain muncul naib juara edisi 2017 dan 2019.


Pengembara masuk Malaysia melalui Johor perlu kemuka permohonan kuarantin – KP Kesihatan

KUALA LUMPUR 28 Ogos- Pengembara yang masuk ke Malaysia melalui Pintu Masuk Antarabangsa (PMA) Johor perlu mengemukakan permohonan menjalani kuarantin wajib di rumah atau tempat kediaman sekurang-kurangnya tujuh hari sebelum ketibaan.

Ketua Pengarah Kesihatan Tan Sri Dr Noor Hisham Abdullah berkata pengembara juga perlu menjalani saringan ujian pengesanan jangkitan COVID-19 menggunakan ujian RT-PCR COVID-19 selewat- lewatnya tiga hari sebelum berlepas.

Beliau berkata penilaian risiko terhadap pengembara dibuat berdasarkan kepada permohonan untuk kuarantin wajib di rumah, dan premis itu boleh dijadikan sebagai tempat kuarantin sekiranya memenuhi syarat yang ditetapkan.

Antara syarat adalah pengembara warganegara tempatan dan asing mempunyai rumah atau tempat kediaman di Malaysia, negatif ujian RT-PCR, lengkap vaksinasi, dan rumah atau tempat kediaman adalah bersesuaian.

“Individu menerima vaksin Pfizer, AstraZeneca, Sinovac, Moderna dan Sinopharm mestilah telah melepasi hari ke-14 dari tarikh suntikan dos kedua, manakala penerima vaksin satu dos seperti Johnson & Johnson dan CanSino mestilah melepasi hari ke-28 dari tarikh suntikan.

“Pengembara warganegara dan asing yang tidak memenuhi syarat serta kelayakan perlu menjalani kuarantin wajib di stesen kuarantin yang diwartakan kerajaan dengan biaya ditanggung sendiri,” katanya dalam kenyataan mengenai perkembangan COVID-19 hari ini.

Pengembara yang bergejala ringan dikehendaki menjalani ujian RTK-Antigen atau RT-PCR dan mereka dibenarkan untuk kuarantin di rumah, namun tindakan selanjutnya bergantung kepada keputusan ujian.

“Bagi pengembara yang mengalami gejala sederhana atau teruk akan dirujuk kepada pakar perubatan penyakit berjangkit dan tindakan selanjutnya berdasarkan penilaian kesihatan dan keputusan pakar.

“Tempoh kuarantin wajib bagi pengembara dari semua negara adalah 14 hari, namun ia akan dilanjutkan tujuh hari lagi sekiranya terdapat keperluan berdasarkan hasil penilaian risiko mereka dan kuarantin tambahan dilaksanakan di kediaman, rumah, atau stesen kuarantin yang sama,” katanya.


Lawatan PM ke Vietnam tingkat kerjasama hubungan diplomatik, ekonomi dan rakyat

HANOI, 23 Mac – Lawatan rasmi dua hari Perdana Menteri Datuk Seri Ismail Sabri Yaakob ke Vietnam bukan sahaja dapat mempertingkatkan kerjasama dua hala hubungan diplomatik dan ekonomi, tetapi juga hubungan rakyat kedua-dua negara.

Ismail Sabri berkata tujuan lawatan itu antaranya untuk meningkatkan hubungan Malaysia dan Vietnam seiring dengan sambutan Jubli Emas, iaitu ulang tahun ke-50 hubungan diplomatik antara kedua-dua negara pada 2023.

Sebagai memperingati detik bersejarah itu, Perdana Menteri mencadangkan supaya kedua-dua negara menganjurkan program bersesuaian dan pertukaran lawatan peringkat tertinggi yang akan dimulai dengan Lawatan Negara Presiden Vietnam Nguyen Xuan Phuc ke Malaysia, dalam tahun ini.

Semasa pertemuan dan perbincangan dengan empat pemimpin Vietnam, Ismail Sabri berkata jelas sekali mereka, seperti juga Malaysia, sangat komited untuk terus melaksanakan kerjasama yang terangkum dan komprehensif di bawah Pelan Tindakan (POA) 2021-2025 Pelaksanaan Perkongsian Strategik Malaysia-Vietnam.

Bagi meningkatkan aktiviti pelancongan dalam kerjasama pasca pandemik COVID-19, Malaysia bersetuju mengiktiraf sijil vaksinasi Vietnam selepas mengambil kira bahawa negara itu turut menggunakan jenis-jenis vaksin diluluskan Pertubuhan Kesihatan Sedunia (WHO).

Semasa lawatan itu, Ismail Sabri mencadangkan supaya kedua-dua negara memuktamadkan proses integrasi aplikasi MySejahtera Malaysia dengan PC COVID Vietnam yang akan memudahkan perjalanan rakyat kedua-dua negara terutama yang melibatkan prosedur di pintu masuk kedua-dua negara.

Lawatan rasmi Perdana Menteri dan delegasi Malaysia juga berjaya membawa berita gembira kepada negara selepas Vietnam mengemukakan permintaan untuk mendapatkan bekalan petroleum dan gas tambahan dari Malaysia.

Selain itu, Malaysia juga sedia menawarkan kepakaran dan khidmat nasihat kepada Vietnam, termasuk syarikat-syarikat Vietnam yang menyatakan minat untuk meningkatkan kerjasama dengan Malaysia dalam membangunkan industri halal mereka.

Secara spesifiknya Perdana Menteri membangkitkan potensi kerjasama halal dengan Vietnam terutamanya dalam peluang untuk membekalkan makanan halal semasa Sukan SEA 2021 yang akan dihoskan oleh Vietnam pada Mei ini dan kesediaan Malaysia menawarkan produk-produk perbankan Islam dalam kerjsama membantu mengembangkan ekosistem industri halal di Vietnam.

Bagi kerjasama perdagangan, kedua-dua negara turut bersetuju untuk menetapkan sasaran lebih tinggi yang mana sebelum ini, Malaysia-Vietnam menetapkan sasaran nilai dagangan US$18 bilion menjelang 2025.

Isu pencerobohan nelayan Vietnam di perairan Malaysia yang sekian lama masih belum selesai turut dibangkitkan dengan Malaysia telah meminta Vietnam untuk mengambil tindakan konkrit segera supaya perkara itu dapat diselesaikan.

Ini kerana menurut Perdana Menteri isu berkenaan semakin membimbangkan kerana sejak kebelakangan ini, nelayan Vietnam bukan sahaja menceroboh, malah ada yang bertindak agresif dan provokatif terhadap penguat kuasa maritim dan nelayan Malaysia dalam perairan negara.

Lawatan itu juga menyaksikan kedua-dua negara memeterai empat dokumen iaitu memorandum persefahaman (MOU) Kerjasama dalam Aktiviti Perundangan berkenaan pertukaran pengalaman dan amalan terbaik dalam bidang perundangan, kerjasama peringkat serantau dan antarabangsa dan pembaharuan MOU Pengambilan, Penggajian dan Repatriasi Pekerja yang telah tamat tempoh pada 2020, berkenaan prosedur pengambilan pekerja dari Vietnam.

Dua lagi ialah Surat Niat mengenai kerjasama dalam latihan diplomatik bagi mewujudkan kerjasama dalam latihan diplomat Malaysia dan Vietnam di antara Insititut Diplomasi dan Hal Ehwal Luar Negeri (IDHL) dan Akademi Diplomatik Vietnam (DAV) dan Perjanjian Profesional antara Pertubuhan Berita Nasional Malaysia (BERNAMA) dan Agensi Berita Vietnam (VNA) iaitu kerjasama dalam pertukaran berita dan berita infografik selain perkongsian pengalaman serta amalan terbaik di antara agensi berita nasional kedua-dua negara.

Bercakap kepada kumpulan media Malaysia di sini semalam selepas mengakhiri lawatan rasmi dua hari di Vietnam, Ismail Sabri berkata lawatan itu bukan sahaja dapat mempertingkatkan hubungan diplomatik antara kedua-dua negara, malah hubungan antara “perniagaan ke perniagaan” dan lebih penting hubungan rakyat dengan rakyat.

Pada Isnin, Perdana Menteri disambut dengan hamparan permaidani merah dan diberikan sambutan rasmi sebaik tiba di perkarangan Istana Presiden dan ketibaan beliau disambut oleh rakan sejawatnya Chinh.

Hari sama juga Perdana Menteri dan delegasi Malaysia mengadakan kunjungan hormat ke atas Phuc di Istana Presiden diikuti kunjungan hormat ke atas Setiausaha Agung Parti Komunis Vietnam (CPV) Nguyen Phu Trong, di Ibu pejabat CPV dan Pengerusi Dewan Rakyat Vuong Dinh Hue, di Bangunan Dewan Rakyat di sini.

Lawatan itu turut disertai Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Peguam Negara Tan Sri Idrus Harun dan pegawai-pegawai kanan.- BERNAMA


Agong zahir ucapan selamat ulang tahun tentera darat ke-89

KUALA LUMPUR, 1 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan selamat menyambut Hari Tentera Darat Malaysia ke-89 kepada seluruh warganya termasuk veteran dan semua yang pernah berkhidmat dalam pasukan keselamatan itu.

Menerusi catatan di laman Facebook Istana Negara, Seri Paduka turut menzahirkan setinggi penghargaan kepada anggota Tentera Darat dalam menjaga kedaulatan negara serta pengorbanan mereka tanpa mengira masa dan penat lelah membantu rakyat yang berada dalam kesusahan ketika beberapa negeri dilanda bencana banjir buruk.

Al-Sultan Abdullah turut menzahirkan setinggi penghargaan kepada seluruh keluarga perwira dan anggota Tentera Darat yang terkorban semasa bertugas, dan dalam melindungi kedaulatan serta keselamatan negara.

Selaku pemerintah tertinggi Angkatan Tentera Malaysia, Seri Paduka amat menyanjung tinggi jasa, khidmat bakti dan pergorbanan yang dicurahkan oleh seluruh warga dan bekas anggota Tentera Darat dalam melindungi kedaulatan dan keselamatan negara

Sambutan Hari Tentera Darat ke-89 dengan tema ‘Kesejahteraan Keluarga Tentera Darat Diutamakan, Kedaulatan Negara Terjamin’ tahun ini berlangsung secara fizikal dengan mematuhi prosedur operasi standard (SOP) ketat di Kem Segenting di Port Dickson, Negeri Sembilan pada hari ini.- BERNAMA


Sebuah masjid baharu dijangka dibina di Selandar – Adun

AYER KEROH 16 Disember – Sebuah masjid baharu yang mampu memuatkan 1,200 jemaah bagi Dewan Undangan Negeri (DUN) Asahan dijangka dibina di kawasan Selandar pada pertengahan tahun 2023.

Ahli Dewan Undangan Negeri (Adun) Asahan, Fairul Nizam Roslan berkata pembinaan masjid berkeluasan 1.234 hektar itu sekali gus menjadi berita gembira buat penduduk di Selandar yang menunaikan ibadah dengan lebih selesa.

Katanya, pembinaan masjid baharu itu menelan kos RM8.6 juta yang diperoleh daripada Kerajaan Persekutuan yang sebelum ini dipimpin mantan Perdana Menteri, Datuk Seri Ismail Sabri Yakoob dan masjid itu boleh memuatkan kira-kira 1,200 jemaah.

“Setakat ini kita ada lapan masjid di DUN Asahan, (dan) pembinaan masjid baharu ini sebenarnya untuk menampung kapasiti penduduk di Selandar yang semakin bertambah termasuklah pelajar-pelajar institusi pendidikan yang ada di kawasan ini.

“Setakat ini kerja-kerja mengukur telah disiapkan oleh Jabatan Kerja Raya (JKR), pelan konsep untuk muatkan 1,200 jemaah juga telah diluluskan oleh Jabatan Agama Islam Melaka (JAIM) pada 17 Oktober lalu,” katanya ketika dihubungi Melaka Hari Ini (MHI) di sini hari ini.

“Saya harap dengana adanya masjid ini kita dapat memberikan ruang yang lebih selesa kepada para jemaah yang semakin bertambah dalam menunaikan ibadah,” katanya.


Graduan seni bina landskap kini jadi ikon usahawan kek Melaka

BUKIT KATIL 7 Oktober – Berjinak-jinak dalam bidang bakeri dan pembuatan kek ternyata membawa manfaat besar buat seorang usahawan muda sehingga mampu mengembangkan perniagaan biarpun itu bukanlah bidang yang dipelajarinya ketika melanjutkan pengajian di sebuah institusi pengajian tinggi awam (IPTA).

Kecekalan yang diharungi graduan Diploma Seni Bina Landskap, Hazwan Najib Mullah Mohd, 34 nyata berbaloi apabila kini bergelar Pengurus Kedai Cakes Valley yang bertapak di Lesung Batu, Alor Gajah.

Katanya, minat itu bermula sejak keinginannya mencuba-cuba mempelajari pembuatan kek secara sendirian di rumah sejak 2014 akhirnya membuahkan hasil apabila menerima pelbagai tempahan termasuk daripada beberapa syarikat katering yang memerlukan tempahan pada musim perkahwinan.

Menurutnya, perniagaan kecil-kecilan di rumah itu membuahkan hasil apabila selepas mengikuti beberapa kursus yang dijalankan Jabatan Kemajuan Masyarakat (KEMAS) negeri sehinggakan akhirnya dia mampu membuka kedai sendiri sejak 2019.

“Pelbagai kursus telah saya ikuti di KEMAS dan telah banyak membantu saya mencari jalan untuk mengembangkan perniagaan sehingga ke peringkat sekarang, KEMAS sebelum ini banyak menawarkan pelbagai kursus kepada usahawan muda seperti saya antaranya kursus ‘quick win’, pengurusan kewangan, pemasaran, sosial media serta pelbagai lagi sejak 2019.

“Selepas tahun itu saya telah berjaya membuka kedai baharu selepas mengubah model perniagaan saya kerana terkesan akibat pandemik COVID-19 yang menghalang pergerakan sekali gus membatasi perniagaan saya.

“Ketika itu banyak acara perkahwinan dibatalkan memberi kesan kepada tempahan dan perniagaan, jadi saya ubah konsep perniagaan dengan menjual kek-kek potong, mini kek dan pelbagai lagi menggunakan kaedah secara dalam talian dengan menyediakan perkhidmatan penghantaran rumah ke rumah,” katanya kepada Melaka Hari Ini.

Terdahulu, Hazwan telah dinobatkan sebagai penerima Anugerah Ikon Usahawan KEMAS 2022 dalam bidang makanan dan minuman dan telah menerima pengiktirafan agensi itu pada Program Wacana Ilmu-Wanita Inspirasiku (WINS) Peringkat KEMAS Negeri Melaka 2022 diadakan di Rumah Melaka, di sini, semalam.

Sijil penghargaan dan replika cek telah disampaikan Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman disaksikan Pengarah KEMAS negeri, Rozkhaidi Othman serta tetamu lain.


Banjir: KKM buka pusat operasi medan di Taman Sri Muda

SHAH ALAM, 22 Dis – Pusat Operasi Medan Kementerian Kesihatan (KKM) di Taman Sri Muda, Seksyen 25 di sini yang dibuka sejak Isnin, mampu memberi rawatan kepada 50 pesakit sehari dan turut menempatkan doktor pakar kecemasan serta 10 katil.

Ketua Pengarah Kesihatan Tan Sri Dr Noor Hisham Abdullah berkata pusat operasi itu yang pertama dibuka Kementerian Kesihatan (KKM) sebagaimana yang dicadangkan oleh Menterinya Khairy Jamaluddin susulan lawatannya di kawasan tersebut Ahad lepas.

“Pusat operasi ini berfungsi seolah-olah bilik kecemasan mini di lapangan. Ini penting untuk kita bagi perkhidmatan yang terbaik,” katanya kepada pemberita selepas membuat tinjauan di Taman Sri Muda, kawasan yang terjejas teruk akibat banjir, hari ini.

Beliau berkata pusat itu akan merawat kes-kes ringan dan membekalkan ubat untuk penduduk yang kehabisan bekalan ubat supaya tidak perlu ke hospital.

“Hanya kes-kes yang perlu rawatan rapi atau pendarahan serta kes-kes berat akan kita bawa ke hospital, namun kita akan beri rawatan awal terlebih dahulu di sini,” katanya.

Selain itu, katanya KKM akan bekerjasama dengan hospital swasta yang terlibat dalam memberi bantuan kepada mangsa banjir bagi memastikan bantuan terbaik dapat diberikan kepada penduduk.

Oleh itu, beliau menasihati mangsa banjir agar menjaga kebersihan serta terus mematuhi prosedur operasi standard untuk mengelakkan jangkitan COVID-19. – BERNAMA


Isu beku pekerja asing: Perbincangan kerajaan dengan Indonesia bermula hari ini

Beliau berkata perbincangan yang turut melibatkan Jabatan Imigresen dan Kementerian Sumber Manusia (KSM) itu akan meneliti isu-isu dibangkitkan kedua-dua pihak yang memerlukan sedikit perubahan.

“Suka saya ingatkan, kita (Kementerian Dalam Negeri dan KSM mewakili kerajaan, akan sentiasa pastikan pengurusan pekerja asing di Malaysia sentiasa berlandaskan kedaulatan undang-undang negara dan pada masa sama menjamin bahawa semua pekerja asing yang berada di Malaysia dilindungi secara saksama mengikuti undang-undang yang ada dalam negara,” katanya.

Beliau berkata demikian dalam sidang media selepas mempengerusikan Mesyuarat Bersama KDN dan KSM mengenai pengurusan pekerja asing di Ibu Pejabat Polis Diraja Malaysia Bukit Aman di sini hari ini.

Minggu lepas Duta Besar Indonesia ke Malaysia Hermono memaklumkan mengenai keputusan Indonesia mengenakan pembekuan sementara ke atas semua pekerja negara itu memasuki Malaysia sejak 13 Julai.

Ini berikutan Jabatan Imigresen terus menggunakan System Maid Online (SMO) dalam urusan permohonan pembantu rumah warga asing oleh majikan, biarpun kedua-dua negara bersetuju menggunakan satu saluran iaitu One Channel System (OCS) menerusi memorandum persefahaman (MoU) Pekhidmat Domestik Indonesia (PDI) yang dicapai pada April lepas.

Menurut Hamzah, pihaknya mengakui langkah pembekuan itu memang berkaitan dengan OCS namun dalam perjanjian yang ditandatangani, telah dimaklumkan bahawa segala kekhilafan (masalah) yang akan timbul tidak sepatutnya dikongsi kepada media.


Tentera gagalkan taktik PATI masuk Malaysia secara haram

MELAKA 24 Mac – Rejimen Kedua Kor Armor Diraja (2 KAD) berjaya menggagalkan cubaan 10 pendatang asing tanpa izin (PATI) yang cuba memasuki negara secara haram di perairan Tanjung Ayam Johor Bahru, awal pagi semalam.

Markas Divisyen Ketiga Infantri Malaysia dalam satu kenyataan memaklumkan, kesemua PATI itu tumpas menerusi Op MERPATI I yang dijalankan bermula 19 Mac lalu.

“Hasil pegesanan dan penahanan dari Trup Pengawasan 2 KAD itu telah menahan 10 PATI terdiri daripada lapan lelaki dan dua wanita warganegara Indonesia berumur di antara 12 tahun sehingga 43 tahun.

“Kesemua mereka dibawa ke Balai Polis Bayu Damai dan seterusnya menjalani saringan COVID-19 di Klinik Kesihatan Sungai Rengit sebelum diserahkan kepada pihak Jabatan Imigresen Malaysia, Johor Bahru,” kata kenyataan itu.

“Ketumbukan 3 Divisyen akan terus komited memperkasakan kawalan keselamatan di sempadan negara melalui pemantauan serta penguatkuasaan berterusan bagi memastikan jenayah rentas sempadan dapat dikekang demi kedaulatan negara,” kata kenyataan itu lagi.


“Doakan kita boleh balik kampung raya tahun ini”- Ismail Sabri

KUALA LUMPUR 5 Mac. “Doakan kita boleh balik kampung raya Aidilfitri tahun ini,” demikian luah Menteri Kanan (Kluster Keselamatan) Datuk Seri Ismail Sabri Yaakob yang merujuk kepada trend penurunan kes harian COVID-19, ketika ini.

Ismail Sabri berkata sekiranya trend penurunan kes harian COVID-19 berterusan, kemungkinan rentas negeri boleh dibenarkan dengan penilaian risiko dari Kementerian Kesihatan (KKM) dan rakyat boleh pulang beraya di kampung, tahun ini.

“Tahun lepas atas nasihat KKM, kita tak balik raya. Saya juga orang kampung, mesti nak balik kampung, ia dah jadi rutin, bila tak dapat balik kampung, saya juga kecewa.

“Tetapi dengan kes yang semakin menurun dan R-Naught yang juga menurun sehingga 0.88 setakat ini, KKM akan menilai, jadi kita doakan raya tahun ini boleh balik kampung,” katanya dalam program Ruang Bicara terbitan Bernama TV, di sini, malam tadi.

Tegas Ismail Sabri, keputusan untuk membuka sempadan negeri perlu dipertimbangkan dengan sebaik-baiknya kerana sebelum ini apabila rentas negeri dibenarkan, kes akibat kluster balik kampung meningkat.

Sementara itu, Ismail Sabri berkata mulai malam ini tiada lagi sekatan Jalan Raya (SJR) di sempadan daerah kerana pergerakan rentas daerah telah dibenarkan mulai esok manakala SJR di sempadan negeri dikekalkan.

Mengulas mengenai taman-taman rekreasi dan awam di sesetengah negeri yang masih ditutup walaupun kerajaan telah membenarkan aktiviti beriadah dilakukan di situ, beliau berkata sepatutnya ia tidak menimbulkan sebarang isu.

“Kita telah benarkan beroperasi kerana taman-taman ini merupakan tempat terbuka, ia kurang berisiko berbanding tempat tertutup,” katanya menambah orang ramai boleh merujuk prosedur operasi standard (SOP) Pihak Berkuasa Tempatan atau SOP Majlis Keselamatan Negara.


PASCA-COVID-19: KBS terus teroka ruang baharu atasi isu pengangguran belia

KUALA LUMPUR, 5 Ogos – Kementerian Belia dan Sukan (KBS) terus meneroka ruang baharu untuk dimanfaatkan golongan belia khususnya bagi mengatasi isu pengangguran belia secara efektif dan holistik, kata Timbalan Menteri Belia dan Sukan Senator Wan Ahmad Fayhsal Wan Ahmad Kamal.

Dalam sesi jawab lisan pada persidangan Dewan Rakyat hari ini, beliau berkata KBS melalui inisiatif kolaborasi rentas kementerian akan bekerjasama dengan kementerian lain untuk memastikan kebajikan golongan belia di negara ini terjaga.

Beliau berkata demikian bagi menjawab soalan Steven Choong Shiau Yoon (PH-Tebrau) yang ingin tahu situasi pekerjaan belia ketika penularan wabak COVID-19 dan apakah inisiatif kerajaan bagi membantu belia yang terjejas akibat pandemik COVID-19 terutamanya isu pekerjaan.

Bagi mengatasi isu pengangguran dalam kalangan belia pasca-COVID-19, Wan Ahmad Fayhsal berkata antara insiatif dilaksana KBS adalah melancarkan Skim Perantisan Nasional (SPN) pada 23 Julai lepas.

“Sehingga 3 Ogos lepas, seramai 903 belia telah berdaftar untuk SPN,” katanya sambil menambah skim itu akan memberi pengalaman bekerja kepada golongan belia melalui jaminan pekerjaan oleh syarikat atau organisasi yang terlibat serta membantu melonjakkan kebolehpasaran belia pasca-COVID-19.

Mengulas lanjut, Wan Ahmad Fayhsal berkata inisiatif lain yang dilaksanakan KBS adalah menerajui pembangunan Single Landing Page atau pusat sehenti yang dinamakan Sistem MyBelia.

“Sistem ini menyediakan maklumat bersepadu mengenai inisiatif-inisiatif disediakan kerajaan dan bukan kerajaan yang merangkumi peluang pekerjaan, penciptaan pekerjaan, latihan dan kemahiran serta dana dan kemudahan yang ditawarkan,” katanya.

Beliau berkata kementerian itu juga telah melaksanakan Program myGIG dengan kerjasama Perbadanan Ekonomi Digital Malaysia (MDEC) pada Jun lepas untuk meningkatkan keterlibatan belia dalam ekonomi gig atau ekonomi perkongsian bagi menjana pendapatan, sama ada secara sambilan atau kekal.

“Program itu terdiri daripada myGIG Servis yang menggunakan platform e-Rezeki, dengan sokongan Majlis Belia Malaysia (MBM) sebagai rakan strategik. Program ini dijangka memberi manfaat kepada 1,000 orang (578 belia sudah berdaftar).

“myGIG Digital Freelance menerusi platform Global Online Workforce (GLOW) dijangka memberi manfaat kepada 1,000 orang (632 orang sudah berdaftar). Program ini memperkenalkan peluang pekerjaan baharu secara digital dengan kemahiran tertentu seperti ‘programming’, pereka grafik dan lain-lain perkhidmatan bernilai tambah tinggi,” katanya.- BERNAMA


COVID: 10,710 kes baharu, Selangor kekal tertinggi lebih 4,000 kes

KUALA LUMPUR 18 Julai – Kes baharu COVID-19 di negara ini mencatatkan sedikit penurunan hari ini, namun masih melepasi angka 10,000 dengan 10,710 kes dilaporkan berbanding 12,528 kes semalam.

Ketua Pengarah Kesihatan Tan Sri Dr Noor Hisham Abdullah melalui laman Twitternya berkata, ini menjadikan jumlah keseluruhan kes di Malaysia kini 916,561 kes.

Beliau berkata Selangor kekal mencatat kes harian tertinggi dengan 4,828 kes diikuti Kuala Lumpur (945); Johor (808); Negeri Sembilan (771); Kedah (696) dan Sabah (666).

Perak pula melaporkan 407 kes, diikuti Pahang (369), Pulau Pinang (295), Melaka (289), Sarawak (261), Kelantan (146), Terengganu (123); Putrajaya (51); Labuan (50) dan lima kes di Perlis.


Populasi dewasa lengkap vaksin di Malaysia cecah 90.4 peratus

Berdasarkan data Kementerian Kesihatan yang  disiarkan di portal COVIDNOW, sebanyak 94.9 peratus populasi dewasa atau 22,200,207 individu sudah menerima sekurang-kurangnya satu dos vaksin.

Ini menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) yang dilancar sejak 24 Februari lalu meningkat kepada 45,835,200.

Bagi golongan kanak-kanak dan remaja berusia 12 hingga 17 tahun, setakat semalam 283,023 atau 9.0 peratus telah melengkapkan suntikan vaksin manakala 64.4 peratus remaja atau 2,310,495 individu sudah menerima sekurang-kurangnya satu dos vaksin menerusi PICK bagi golongan itu yang bermula sejak 8 September lalu.


Kadar kitar semula meningkat 33.17 peratus

ARAU, 4 Dis –  Kadar kitar semula kebangsaan pada tahun 2022 meningkat kepada 33.17 peratus dengan jumlah barangan kitar semula mencecah 4.626 juta tan.

Pengerusi Perbadanan Pengurusan Sisa Pepejal dan Pembersihan Awam (SWCorp) Datuk Rizalman Datuk Mokhtar berkata kadar peningkatan tersebut selari dengan sasaran kadar kitar semula yang ditetapkan di dalam Rancangan Malaysia Ke-12 iaitu sebanyak 40 peratus  menjelang tahun 2025.

“Kementerian Perumahan Kerajaan Tempatan (KPKT) sedang merangka dasar pengurusan pepejal ke arah ekonomi kitaran yang menekankan amalan ‘Penggunaan dan Produksi Mampan’.

“Ke arah pengurusan sisa pepejal yang lebih cekap, yang dapat mengurangkan kos pengurusan sisa pepejal yang semakin meningkat, malah dapat mengurangkan impak negatif kepada sosial dan alam sekitar,” katanya ketika berucap Majlis Apresiasi Keluarga 3R Sempena Hari Kitar Semula Kebangsaan (HKSK) 2022 malam tadi.

Rizalman berkata KPKT juga kini dalam proses membangunkan Rangka Kerja Pelaksanaan EPR Sisa Pepejal di Malaysia, untuk mengenakan tanggungjawab kepada pegeluar bagi produk yang dihasilkan sehingga peringkat pasca pengguna.

Beliau berkata EPR merupakan pendekatan dasar yang meletakkan tanggungjawab kepada pengeluar untuk merawat dan melupuskan produk yang telah diguna melalui tindakan kendiri atau sumbangan kewangan.

“Pelaksanaan EPR bukan sahaja dapat mengurangkan beban kewangan kerajaan dalam menguruskan sisa pepejal, tetapi juga akan mendorong pengeluar mengurangkan sisa di punca dan menggalakkan pengeluaran produk mesra alam,” katanya.


Kanak-kanak tiga tahun lemas di tali air

KOTA BHARU 27 April. – Seorang kanak-kanak lelaki berusia tiga tahun ditemukan lemas selepas dipercayai terjatuh ke dalam tali air di Kampung Kubang Tin, Melor, di sini petang semalam.

Ketua Polis Daerah Kota Bharu Asisten Komisioner Abdul Rahim Daud berkata, pihaknya menerima laporan mengenai kejadian tersebut pada 4.33 petang hasil maklumat orang awam mengenai kejadian itu.

“Mangsa Muhammad Huffaz Wafri Mohd Zulfika yang lengkap berpakaian ditemukan terapung di dalam tali air yang terletak kira-kira 10 meter dari rumah keluarganya.

“Pihak bomba telah membawa mayat mangsa ke tebing, namun petugas Klinik Kesihatan Mahligai mengesahkan mangsa telah meninggal dunia,” katanya ketika dihubungi, semalam.

Beliau berkata berdasarkan laporan, ahli keluarga mangsa tidak sedar bahawa Muhammad Huffaz telah keluar dari rumah sehingga dimaklumkan oleh seorang jiran pada 4.45 petang.


Air sungai bertukar hijau, pengarah, pengurus kilang ditahan

JOHOR BAHRU, 1 Dis – Jabatan Alam Sekitar (JAS) Negeri Johor menahan pengarah dan pengurus sebuah kilang penyaduran logam di Kawasan Perindustrian Pasir Gudang, di sini, untuk membantu siasatan susulan kejadian Sungai Selangkah yang bertukar menjadi warna hijau baru-baru ini.

Pengarahnya, Dr Mohd Famey Yusoff berkata dua lelaki iaitu pengarah berumur 50-an dan pengurus berumur 35 tahun itu ditahan di sekitar daerah ini kira-kira pukul 4 petang semalam.

Beliau berkata pihaknya menerima aduan daripada orang awam berhubung keadaan sungai itu pada Isnin lepas dan pemeriksaan susulan oleh JAS Cawangan Pasir Gudang mengesan pelepasan efluen berwarna hijau dari longkang kilang itu.

“Justeru, Tindakan Penahanan Operasi Kelengkapan (POK) telah dikenakan untuk menghentikan punca air bewarna hijau itu dan pihak kilang diarahkan mengambil tindakan pembaikan dan pembersihan sewajarnya,” katanya ketika dihubungi Bernama, di sini hari ini.

Beliau berkata dua individu itu ditahan mengikut Seksyen 37C Akta Kualiti Alam Sekeliling 1974 terhadap Orang Yang Disyaki (OYDS) untuk siasatan lanjut dan tindakan penguatkuasaan diambil mengikut Seksyen 25 Akta Kualiti Alam Sekeliling 1974 yang jika sabit kesalahan boleh dikenakan denda sehingga RM100,000 atau penjara maksimum lima tahun atau kedua-duanya.- BERNAMA


Zoo Negara kembali alami krisis kewangan

Pengarah Zoologi, Veterinar dan Pusat Konservasi Giant Panda Zoo Negara Dr Mat Naim Ramli berkata penutupan operasi susulan PKPB menyebabkan pihaknya mengalami kemerosotan pendapatan, sekali gus menyukarkan usaha menampung kos operasi yang secara purata mencecah RM1 juta sebulan.

Kos bulanan itu meliputi pembayaran gaji kakitangan berjumlah RM400,000, keperluan makanan (RM350,000), bil elektrik (RM140,000) dan bil air sebanyak RM40,000, katanya ketika dihubungi Bernama.

Mat Naim menjelaskan Zoo Negara yang diuruskan oleh Malaysian Zoological Society, pada awalnya sudah mula menunjukkan momentum pendapatan yang agak memuaskan sejak pelaksanaan Perintah Kawalan Pergerakan Pemulihan (PKPP) pada Jun lalu.

“Pada Jun, Zoo Negara merekodkan pendapatan sebanyak RM450,000, Julai (RM1 juta), Ogos (RM1.3 juta) dan September sebanyak RM850,000. Namun pada Oktober lepas kita hanya memperoleh RM150,000,” katanya.

Baru-baru ini pendakwah dan aktivis sosial Ebit Lew menarik perhatian netizen apabila menghulurkan sumbangan makanan 200 kilogram daging lembu dan 500 kilogram buah-buahan serta sayur-sayuran kepada haiwan di Zoo Negara selepas dimaklumkan masalah kekurangan dana yang dihadapi pihak zoo.

Pada fasa awal pelaksanaan Perintah Kawalan Pergerakan (PKP), sumbangan daripada pebagai lapisan rakyat termasuk melalui kempen Adopt an Animal telah membantu menampung perbelanjaan dan pengurusan kira-kira 5,137 spesimen daripada 476 spesies mamalia, burung, reptilia, amfibia dan ikan yang menghuni  kawasan seluas 110 hektar itu.

Berhubung kenyataan sesetengah pihak yang mempersoalkan tentang dana RM1.3 juta yang disalurkan oleh kerajaan pada April lepas, Mat Naim berkata dana tersebut hanya mampu menampung kos operasi selama sebulan.

Jelasnya sebahagian dana berkenaan iaitu sebanyak RM689,000 telah digunakan bagi membayar premium insurans tahunan panda di zoo berkenaan, dan selebihnya digunakan untuk skop operasi kebajikan haiwan seperti makanan, perubatan dan pencegahan penyakit.

Beliau berkata ketika gelombang pertama COVID-19 yang lepas, kerajaan telah membantu Zoo Negara dan zoo-zoo lain di seluruh negara bagi meneruskan operasi mereka berikutan ketiadaan pengunjung akibat pelaksanaan PKP.

“Cuma sejak PKPB bermula 14 Okt lepas belum ada lagi bantuan yang diterima. Mungkin kerajaan dalam perancangan berdasarkan kaedah bersesuaian akan terus membantu pengurusan zoo di Malaysia yang amat terkesan dengan penutupan operasi secara berterusan ini memandangkan kos yang perlu ditanggung adalah tinggi,” katanya.

Mat Naim berkata mereka amat mengalu-alukan sumbangan daripada mana-mana pihak untuk membantu Zoo Negara dan mereka yang berhasrat berbuat demikian boleh melayari https://www.zoonegaramalaysia.my/adopt.html untuk maklumat lanjut.


‘Terima kasih anggota SAR’ – Bapa mangsa tragedi tanah runtuh

ALOR GAJAH, 23 Dis – Hanya ucapan terima kasih yang mampu diucapkan oleh Tai Seng Fui, 63, apabila empat ahli keluarganya berjaya ditemukan pasukan mencari dan menyelamat (SAR), walaupun dalam keadaan sudah tidak bernyawa.

Sebagai ayah kepada Tai Chang Lin, 35, beliau berkata dirinya masih dalam proses menerima hakikat kehilangan anak lelaki, menantu serta dua cucunya sekelip mata, selepas menjadi mangsa tanah runtuh di tapak perkhemahan Father’s Organic Farm yang berlaku pada Jumaat lepas.

“Terima kasih kepada semua yang membantu termasuk anggota polis yang melancarkan perjalanan mayat dari Kuala Lumpur, untuk upacara pembakaran pagi tadi,” katanya ketika ditemui pemberita di Taman Machap Indah, Machap Baru di sini hari ini.

Terdahulu, jasad Tai dan isterinya Yu Siew Pay, 34, serta dua anaknya Tai Jing Key, 7, dan Tai Jing Rou, 4, dibawa pulang ke Melaka dari Hospital Sungai Buloh sekitar 11.32 pagi tadi.

Jasad empat sekeluarga itu seterusnya di bawa ke Taman Peringatan Huai En, Jelutong, Batu Berendam bagi upacara pembakaran dan abunya dijangka dibawa pulang ke kediaman waris di Taman Machap Indah esok untuk penghormatan terakhir sehingga 29 Dis ini, sebelum disimpan di Taman Peringatan Eternal Berhad, Selandar, Jasin.

Dalam pada itu, Yang di-Pertua Negeri Melaka Tun Mohd Ali Rustam hadir menziarahi kedua-dua keluarga mangsa dengan diiringi Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem;  Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin serta Naib Pengerusi PKR Melaka Ginie Lim Siew Lin.

Tun Mohd Ali dan meluangkan masa hampir satu jam berjumpa dan bertanya khabar kedua-dua keluarga di samping turut menyampaikan sumbangan peribadi kepada keluarga mangsa. – BERNAMA


Debat Perdana Najib-Anwar pada 12 Mei

KUALA LUMPUR, 17 April – Debat Perdana antara Presiden PKR Datuk Seri Anwar Ibrahim dan bekas Perdana Menteri Datuk Seri Najib Tun Razak dijadualkan berlangsung pada 12 Mei ini di Dewan Tunku Canselor, Universiti Malaya, di sini pada pukul 9 malam.

Pengarah Komunikasi PKR Ahmad Fahmi Mohamed Fadzil berkata format debat perdana yang dijangka berlangsung selama dua jam itu merangkumi tiga bahagian, dengan yang pertama berhubung permasalahan dihadapi syarikat minyak dan gas, Sapura Energy Bhd, sama ada ia perlu diselamatkan atau tidak.

Beliau berkata bahagian kedua akan berkisar kepada ‘Masa Depan Malaysia’ yang merangkumi aspek ekonomi, politik, urus tadbir serta hala tuju negara, dan yang ketiga dikhususkan kepada sesi soal jawab.

“Maklumat terperinci berhubung kehadiran fizikal debat perdana itu akan diumumkan kemudian,” katanya pada sidang media bersama Ketua Penerangan Barisan Nasional (BN) Selangor Isham Jalil di sini hari ini.

Menurutnya program itu akan memberi peluang kepada rakyat untuk menilai dan meraikan idea yang berbeza dalam suasana aman dengan mencerminkan budaya politik matang.

Mengulas mengenai kehadiran pada program debat perdana itu, Isham berkata kapasiti Dewan Tunku Canselor dapat memuatkan kira-kira 500 orang selepas mengambil kira penjarakan fizikal mengikut prosedur operasi standard dalam membendung jangkitan COVID-19.

“Kami telah berbincang mengenai jemputan (secara fizikal), satu pertiga terdiri daripada kelompok yang dijemput Datuk Seri Anwar, satu pertiga lagi jemputan Datuk Seri Najib, dan satu pertiga lagi terdiri daripada tetamu kehormat, serta media yang akan kita pilih sebagai rakan.

“Di luar dewan itu juga ada kawasan dan kita akan pasang khemah serta skrin besar untuk disiarkan kepada mereka yang hadir di lokasi kerana di dalam dewan ada kekangan (kapasiti jemputan),” katanya. – BERNAMA


MUFC ‘mandi peluh’ sebelum curi satu mata

KELAB Bolasepak Melaka United (MUFC) bermandi peluh sebelum berjaya mencuri satu mata berharga ketika bertandang ke Stadium Darul Makmur dalam aksi menentang Sri Pahang FC, malam tadi.

MUFC ketinggalan seawal minit pertama, sebelum pemain gantian, Wan Zaharulnizam Wan Zakaria muncul wira dengan menjaringkan gol di minit-minit akhir permainan.

Satu mata yang diraih cukup untuk membantu skuad Hang Tuah keluar dari zon penyingkiran dan naik ke tangga ke-10 Liga Super dengan mengutip 12 mata daripada 14 perlawanan.

Dalam aksi itu, gawang MUFC dibolosi dalam tempoh 47 saat sebaik wisel permulaan apabila Manuel Hidalgo mudah menanduk masuk bola hantaran Abdul Malik Mat Ariff untuk menewaskan Khairul Fahmi Che Mat yang tampak tidak bersedia.

Berselang tiga minit selepas itu, Giovane Gomes da Silva nyaris mengikat kedudukan 1-1, namun rembatannya berjaya ditepis penjaga gol Sri Pahang FC, Helmi Eliza Elias.

Bersambung di babak kedua, pintu gol MUFC sekali lagi dicemaskan sejurus sepak mula apabila Aung Kaung Mann berjaya melepasi pertahanan dan merembat bola ke arah gawang.

Zainal Abidin Hassan mula mengatur corak permainan baharu dengan mengeluarkan Gary Steven Robbat dan S Kumaahran dan digantikan Faris Shah Rosli dan Wan Zaharulnizam Wan Zakaria.

Percaturan itu nyata membuahkan hasil apabila Wan Zaharulnizam berjaya merembat deras bola hantaran Faris Shah pada minit ke-87 untuk mengikat kedudukan 1-1.

Keputusan itu kekal sehingga pengadil perlawanan S Logeswaran meniupkan wisel penamat biarpun memberikan tambahan masa 14 minit perlawanan susulan insiden lampu limpah terpadam.


51,631 mangsa penipuan dalam talian rugi RM1.61 bilion

KUALA LUMPUR, 14 Mac – Sebanyak 51,631 kes penipuan dalam talian melibatkan kerugian lebih RM1.61 bilion yang dilaporkan dari 2019 hingga tahun lepas, persidangan Dewan Rakyat diberitahu hari ini.

Timbalan Menteri Dalam Negeri Datuk Jonathan Yasin berkata kes belian dalam talian mencatatkan kes tertinggi sebanyak 18,857 kes, diikuti kes pinjaman tidak wujud sebanyak 15,546 kes.

“Pelbagai usaha dijalankan Polis Diraja Malaysia (PDRM) bagi menangani sindiket termasuk meningkatkan penguatkuasaan undang-undang, pengoperasian dan menjalankan pendakwaan terhadap mereka yang terlibat.

“Kita juga wujudkan ‘CCID Scam Response Center’ dan orang ramai boleh membuat panggilan untuk mendapatkan maklumat dan kesahihan panggilan bagi sebarang transaksi yang meragukan,” katanya menjawab soalan Su Keong Siong (PH-Kampar) pada persidangan Dewan Rakyat hari ini.

Su ingin tahu secara terperinci mengenai statistik kes penipuan pembelian dalam talian bermula 2019 sehingga tahun lepas serta langkah diambil bagi membendung masalah itu supaya tidak menjejaskan kerancakan urus niaga bentuk baharu.

Jonathan berkata pihaknya sentiasa merancang, menjalankan kajian dan menyemak semula undang-undang yang dikuatkuasakan bagi memastikan ia sentiasa relevan dengan perkembangan dan isu semasa.

“Kita akan kaji semula peraturan Akta Perlindungan Pengguna 2007 sekiranya dapat membendung segala jenis jenayah yang berlaku dalam negara ini,” katanya.

Beliau menjawab soalan tambahan Datuk Che Abdullah Mat Nawi (PAS-Tumpat) yang ingin tahu sama ada terdapat keperluan untuk undang-undang penguatkuasaan dipinda atau dikemas kini supaya relevan dengan cabaran semasa. – BERNAMA


Tak sampai tiga jam, lapan ekor kambing sudah digolek

AYER KEROH 30 April – Pengunjung Majlis Rumah Terbuka Aidilfitri Kerajaan Negeri Melaka di Pusat Dagangan Antarabangsa Melaka (MITC) sanggup beratur panjang bagi menunggu giliran semata-mata untuk menjamah hidangan kambing golek disediakan.

Pengurus Jualan dan Pemasaran Menara Taming Sari Berhad (MTSB), Mohd Husni Husin berkata, bagi penganjuran Majlis Rumah Terbuka Aidilfitri Kerajaan Negeri Melaka kali ini pihaknya menyediakan 15 ekor kambing golek.

Katanya sambutan diterima daripada orang ramai amat menggalakkan apabila dalam tempoh tidak sampai tiga jam majlis bermula lapan ekor kambing golek habis dibakar.

“Lapan kakitangan MTSB bertugas menjaga gerai dan mengagihkan daging kepada orang ramai,” katanya ketika ditemui pada majlis itu, di sini, semalam.

Majlis dari jam 10 pagi hingga 3 petang itu dihadiri kira-kira 30,000 pengunjung tempatan dan luar Melaka membabitkan pelbagai kaum di negara ini.